
Fra de store opdagelsers tid i slutningen af det 15. og 
begyndelsen af det 16. århundrede daterer sig, som be- 
kendt, en ny epoke i verdenshistorien. Alting fik et 
andet udseende. Ikke blot antog de politiske forhold en 
ny karakter, idet der i dette tidsrum lagdes den første 
grund til den absolutisme, der senere hen skulde gribe 
så mægtigt om sig. Også på verdenshandelens område 
indtrådte der gennemgribende forandringer. I dette tids- 
rum sporer man de første grundtræk af monopol-, kolo- 
nial- og merkantilsystemet, der efterhånden udviklede sig 
til at blive det for lange tider herskende hovedprincip i 
handelspolitiken. 

Det var Spanien, det rige, hvorfra de store opdagel- 
ser fra først af udgik, der trådte i skranken for disse 
ny principper. Handelen på de nyopdagede kolonier 
monopoliseredes af den spanske regering og blev dreven 
således i lange tider. Åndre riger fulgte snart efter. 
Omtrent 100 år efter Vasco da Gama omsejlede Hollæn- 
derne det gode håbs forbjærg, hvorefter der i Holland 
opstod en mængde mindre aktieselskaber til handelen 
på Ostindien. I året 1602 oprettedes det hoUandsk- 

1 

Digitized by VjOOQIC 



2 Jon Jénsson. 536 

ostindiske kompagni med udelukkende ret til at drive 
handel hinsides det gode håbs forbjærg til Maghellan- 
strædet, og udrustedes af regeringen ligesom det engelsk- 
ostindiske kompagni med suveræne rettigheder. I Frank- 
rig var det samme tilfældet. Her dreves handelen på 
kolonierne hele det 17. årh. igennem udelukkende af 
monopoliserede selskaber. I England havde Hanseaterne 
længe haft fast fod og opnået betydelig indflydelse på 
handelen på bekostning af de engelske undersåtter. 
Først under Elisabeth brødes deres magt, og flere en- 
gelske handelsselskaber oprettedes og begunstigedes i alle 
måder, deriblandt det engelsk-ostindiske kompagni (1600). 
Elisabeths handelspolitik fulgtes af hendes efterfølger, og 
Karl I. søgte senere under sin kontrovers med parla- 
mentet at forøge kronens indtægter ved salg af mono- 
poler. I denne sammenhæng kan endnu erindres Crom- 
wells bekendte navigationsakt af 1651 med dens strænge 
beskyttelsesbestemmelser til fordel for engelsk handel og 
skibsfart. 

I Danmark havde Hanseaterne allerede længe været 
så godt som enerådende med hensyn til handelen, og 
havde efterhånden fået tiltvunget sig vigtige privilegier. 
Det var først i Kristjan den 3djes tid, at der indtrådte 
en forandring heri, men navnlig under Frederik den 
2dens regering fik deres magt og indflydelse i Danmark 
et sådant knæk, at de aldrig rejste sig igen. I så hen- 
seende trådte Kristjan den 4de i sine forgængeres spor. 
Denne fyrste fulgte det af andre europæiske regeringer 
givne exempel, og var bestemt på, for så vidt det stod 
i hans magt, at fremme og ophjælpe en selvstændig 
dansk handel. Udførelsen af denne tanke forberedtes 
ved, at han nægtede Hansestæderne stadfæstelse af deres 

privilegier. Under ham begyndte Danmark også at del- 
tage i verdenshandelen, idet der efter Hollands og Eng- 
lands eksempel stiftedes et ostindisk handelskompagni 
(1616). Således fulgte det ene land efter det andet. 
Man havde haget sig fast i den idé, at monopolsystemet 
var det eneste holdbare og lykkebringende, det eneste 
fornødne til fordel og velstand for alle parter. Og skønt 
vi nu fordømmer dette system i stærke ord, var det dog 
den gang, da de store kapitaler endnu ikke var skabte 
og sejladsen på alle farvande mere og mindre usikker, 
til en vis grad berettiget. 

Handelen på Island blev i fristatstiden dreven dels 
af Islænderne selv, dels af Nordmænd. Dog gik hande- 
len i dette tidsrum lidt efter lidt mere over i Nordmæn- 
denes hænder^). Ved underkastelsen .^f under Norge be- 
tingede Islænderne sig som en pligt af Norges konger, 
at de hvert år skulde sende et vist antal skibsladninger 
til Island, for at man skulde have sikkerhed for, at 
landet blev tilstrækkelig forsynet. Efterhånden gik denne 
islandske handel, ligesom handelen på de andre norske 
bilande, næsten udelukkende over i de bergensiske køb- 
mænds hænder. Men fra begyndelsen af det 15. årh. 
optræder en ny deltager på det islandske handelsområde, 
idet Engelskmændene begyndte at drive handel på Is- 
land, i førstningen uden tilladelse, senere hen dels med, 
dels uden samme. Hele dette årh. igennem .var den 
islandske haridel overvejende i deres hænder, dog langt 
fra til udelt gensidig tilfredshed. Englænderne røvede, 
stjal og plyndrede, hvor de kunde komme til det, og 

*) B. Th. Melsteb: Hverjir råku verzlun milli Islands og annara 
landa å ddgum hins islenzka t)j65veldis? (Biinabarrit IX. s. 
52 ff.). 

øvede vold både imod indbyggerne og kongens lens- 
mænd, og Islænderne gjorde gengæld efter fattig lejlig- 
hed, og adskillige gange kom det til blodige sammen- 
stød^). I dette århundrede begyndte Hansestæderne 
også at drive handel på Island, og fortrængte Engelsk- 
mændene efterhånden, skønt disse endnu i en rum tid 
vedblev at drive handelen. I det 16. årh. var Hanse- 
stædernes handel på Island i den største blomstring, og 
de favoriseredes også af den danske regering. I det hele 
taget var forståelsen mellem dem og Islænderne bedre 
end mellem disse og Engelskmændene, men at den dog 
ikke har været udelt, kan sluttes af en klage, Islænderne 
i året 1576 indgik med til kongen, hvor der ankes over, 
at deres varer ofte har været slette, og at de sælger for 
højere priser end sædvanligt. Foruden disse tvende na- 
tioner drev også Hollænderne i denne tid nogen handel 
på Island. 

Efter hvad der er berørt i det foregående, vil det 
ikke forekomme os andet end naturligt, at Kristjan den 
4de, idet han opmuntrede sine danske undersåtter til 
forøget deltagelse i handelen, også herved havde sin 
tanke henvendt på Island. Han bestræbte sig af al magt 
for at ophjælpe den danske handel og de danske køb- 
steder, og man kan derfor ikke fortænke ham i, at han 
gærne vilde lade sine egne undersåtter nyde godt af 
fordelene ved den islandske handel, i stedet for som 
hidtil at overlade dem til fremmede. Desuden mente 
han herved bedre at kunne varetage Islændernes tarv, 
idet han nu fik hånd i hanke med købmændene, kunde 



*) Finnur Magnusson: Om de Engelskes Handel og Færd paa Is- 
land i det 15. Aarh. (Nord. Tidssk. for Oldkyndighed. II. s. 
112 ff.). 

foreskrive dem bestemte regler, hvorefter de skulde 
handle, og, hvad der var endnu vigtigere, kunde meget 
bedre end forhen påse, at disse regler blev overholdte, 
og at Islænderne ikke led nogen overlast fra købmæn- 
denes side, uden at de skyldige fik sin straf. Dette 
havde de danske konger ikke før kunnet uden ved 
lange og ofte indviklede forhandlinger med vedkommende 
regering, og følgen var, at fremmede købmænd, som 
havde gjort sig skyldige i uretfærdigheder og voldshand- 
linger over for Islands indbyggere, ofte var gåede fuld- 
stændig fri for straf. Det syntes således kun at måtte 
føre til gensidig tilfredshed og fordel, at den islandske 
handel kom i Danskernes hænder. 

Som følge af ovennævnte grunde blev der den 20. 
april 1602 udstedt et privilegium for København, Malmø 
og Helsingør at føre enehandel på Island indtil 1614. 
Det var netop disse byer, Kristjan den 4de især søgte 
at ophjælpe og udvide, og disses borgere skulde derfor 
fremfor andre nyde godt af de ny foranstaltninger. 
Kongen fremhæver her, at han udelukker fremmede na- 
tioner fra handelen paa Island og giver den til borgerne 
i ovennævnte 3 byer, „efterdi vi os uden al tvivl kunne 
erindre samme fremmede købmænd ikke ringe profit at 
have af samme seglation og handling, og vi gærne så, 
at vore og rigens egne undersåtter den fordel at nyde 
måtte være næst, efterdi de. Gud være lovet, så for- 
muende ere, både på skibe og på købmands vare, at de 
det gøre og dennem påtage kunne" osv. Samtidig fore- 
skrives der købmændene strænge regler for deres handel 
og opførsel, og forordningen viser, at kongen i det hele 
taget gjorde sig umage for at siki-e Islænderne mod 
overgreb fra de handlendes side. . Således fremhæves det. 

at købmændene skal være pligtige til at forsyne Island 
med gode, uforfalskede og ufordærvede købmandsvarer, 
og at, dersom det ikke sker, skal de stå kongen til 
ansvar derfor. De må ikke vilkårlig forhøje prisen på 
varerne, men sælge dem efter gammel islandsk vis, brug 
og vane. De skal bruge islandsk alen, mål og vægt, og 
alle stridigheder, som opstår mellem købmændene og Is- 
lænderne, skal pådømmes af altinget*). 

Man kan ikke se andet, end at Islænderne har været 
fornøjede med denne foranstaltning. De havde heller 
ingen grund til andet. Hvorfor skulde ikke Danskerne 
ligeså godt kunne drive handel på Island som Engelsk- 
mænd og Tydskere, og hvorfor skulde de ikke være ligeså 
gode at komme tilrette med som disse fremmede? Der 
var snarere grund til at tro, at de vilde være mere 
medgørlige, og i forordningen havde Islænderne desuden 
sort på hvidt for, at købmændene var forpligtede til at 
holde sig visse regler, som netop handlede til Islæn- 
dernes bedste, efterrettelige, og at regeringen strængt 
vilde se dem på fingrene. 

I begyndelsen synes der også at have hersket nogen- 
lunde god forståelse mellem Islænderne og de handlende. 
Dog varede den ikke ret længe, ti af forordning af 28. 
apr. 1614, hvorved privilegiet blev forlænget, kan man 
se, at indbyggerne i Island har ført klager over nogle 
af købmændene, og regeringen måtte påny indskærpe 
disse at holde sig de foreskrevne regler nøje efterrette- 
lig ''^). Blandt andet opkom der tvist mellem Islænderne 
og købmændene i anledning af prisen på varerne. Rege- 
ringen måtte til sidst skride ind og fastsætte en nøjagtig 



O Lovsamling for Island 1. bd. s. 139 ff. 
=*) Lovs. f. Isl. 1. bd. s. 173. 

takst, hvorefter der skulde handles (1619). Denne takst 
var i det hele taget fordelagtig for Islænderne. Samtidig 
med taksten udstedtes der en forordning om de is- 
landske handlendes privilegier, der endnu nøjere end de 
foregående fastsætter de regler, hvorefter købmændene 
har at rette sig. Her findes der indskudt adskillige ny 
bestemmelser i Islændernes favør, navnlig angående køb- 
mændenes omgang med indbyggerne. Det hedder i § 14 
at „de (købmændene) skulle i alle måder holde dennom 
venligen og sagtmodeligen med god omgængelse både 
imod de verdslige og gejstlige, så at ingen af landsens 
indbyggere kunne med rette have dennom over for- 
nævnte vore borgere og købmænd at beklage", og end 
videre i § 19 omtrent enslydende, at „de skulle have 
god forligelsemål og omgængelse med almuen, så at de 
ingen imod loven forurette" *). 

Købmændene beklagede sig meget over den ny takst. 
De mente, at den gik deres interesser altfor nær, medens 
den imødekom Islændernes ønsker i næsten alle hen- 
seender. De indgik derfor gentagne gange til regeringen 
med petitioner om forandringer og lettelser,, men forblev 
ubønhørte, vel nærmest på grund af, at indbyggerne i 
Island supplicerede imod dem og bad om at måtte be- 
holde taksten uforandret. Desuden klagede Islænderne 
over, at kompagniet i mange henseender havde over- 
trådt taksten, både ved at sende for få varer til landet 
og slettere end tilforn, foruden at de solgte dem dyrere, 
end taksten tilholdt. Regeringen stod her fuldstændig 
på Islændernes side, og beviste ved at påbyde købmæn- 
dene at holde dem takstens og forordningens bestem- 



») Lovs. f. Isl. 1. bd. s. 195 ff. 

melser strængt efterrettelig, at den agtede at beskytte 
Islands indvånere, hvor det gjordes behov, og at den 
ligeså meget så på deres vel som på købmændenes. På 
den anden side fordrede så regeringen til gengæld af 
Islænderne, at de skulde strængt overholde monopolet 
og ikke drive nogen som helst handel med fremmede^). 
Indtil 1660 beholdt de 3 ovennævnte byer handelen 
på Island. Efter den tid, men især efter det islandske 
kompagnis ophævelse ved forordn, af 7. marts 1662-), 
tilstedes der adskillige enkelte købmænd privilegium på 
at handle på visse havne i Island. Noget før og efter 
kompagniets ophævelse var der også adskillige planer 
fremme angående indrettelsen af den islandske handel, og 
der førtes langvarige og vidtløftige forhandlinger derom. 
Hovedrollen i disse forhandlinger spillede en købmand 
Jonas Trellund, som i nogle år havde haft privilegium 
på at handle på nogle islandske havne, men var raget 
uklar med kompagniet. Der blev nedsat en kommission 
til at undersøge og overveje hans forslag, men man 
synes ikke i begyndelsen at have kunnet komme til 
noget endeligt resultat. Slutningen blev dog til sidst 
den usalige deling af landet i 4 handelsdistrikter, en ord- 
ning, der i tidens løb skulde afstedkomme så megen 
tvist og uenighed og give grund til så mange højrøstede 
klager fra begge sider. Denne ordning blev fastslået ved 
en forordning af 31. juli 1662, hvorved landet blev over- 
ladt til et kompagni på 20 år og de 4 handelsdistrikter 
delt imellem 4 såkaldte hovedparticipanter, som så hver 
for sig igen kunde tage enkelte interessenter i kompagni 



») Lovs. f. Isl. 1. bd. s. 229—30. 
2) Lovs. f. Isl. 1. bd. s. 261. ' 

med sig. Her træffer man først noget strængere be- 
stemmelser angående Islændernes handel, idet indbyg- 
gerne nøjagtig måtte holde sig til det distrikt, hvortil de 
hørte, og ikke drive handel i de andre distrikter^). Ved 
oktroy af 29. jan. 1684 skærpes bestemmelserne endnu 
mere, idet boslods fortabelse og slaveri på Bremerholm 
stilles i udsigt for dem, der handler med andre end deres 
egne købmænd 2). Imidlertid blev dog Islændernes stil- 
ling endnu mere uheldig ved oktroy af 2. apr. 1689, ti 
her forøges distrikternes antal betydelig, hvorved hvert 
enkelt distrikts område naturligvis begrænsedes endnu 
mere end forhen og indbyggerne ligesom indestængtes i 
forskellige snævre indelukker^). Ved denne tid blev der 
også ansat en ny takst (1684), meget ufordelagtigere for 
Islænderne end den forrige af 1619, idet prisen på frem- 
med vare forhøjedes, medens den nedsattes på islandsk 
vare. Dog kan man ikke sige andet, end at regeringen 
i det mindste ved den måde, hvorpå taksten fastsattes, 
har taget tilbørligt hensyn til Islands indbyggere, ti i 
1682 lod den til Island udgå en ordre om, at der skulde 
udsendes 4 forstandige Islændere for at forhandle om en 
ny takst med handelens forpagtere'*). 3 af dem ankom 
til Danmark året efter og tog del i forhandlingerne, men 
om de har været fornøjede med denne ny takstes be- 
stemmelser, eller det har været så slet bevendt med 
deres forstand, at de ikke har vidst at gøre deres 
mening gældende, skal jeg lade være usagt. 

Det kunde synes af de ovennævnte oktroyers strænge 



O Lovs. f. Isl. 1. bd. s. 277 ff. 

2) Lovs. f. Isl. 1. bd. s. 406 ff. 

3) Lovs. f. Isl. 1. bd. s. 481. 
*) Lovs. f. Isl. 1. bd. s. 386 f. 

bestemmelser angående Islændernes handel, som om re- 
geringen til dels havde fravendt dem sin gunst og endnu 
mere end forhen prisgivet dem til købmændene. Ser 
man imidlertid nøjere på sagen, vil man blive opmærk- 
som på, at den ikke er så farlig, som den ved første 
øjekast ser ud til. For det første var det nødvendigt 
at tage strænge bestemmelser angående handel med 
fremmede nationer, ti engelske og hollandske fiskerskibe 
kredsede i mængde omkring landet, og indbyggerne ved 
søkanten var ofte stærkt fristede til at indlade sig med 
dem. De strænge bestemmelser om handelsdistrikterne 
skulde navnlig forebygge, at indbyggerne, når de det 
ene år havde taget varer på kredit hos deres købmand, 
kunde næste år gå til et andet distrikt med deres varer 
uden at gøre deres regnskab op hos den forrige. Rege- 
ringen tænkte sig desuden muligheden af at kunne kon- 
trollere købmændene og påse, at alle havne blev for- 
synede med forsvarlig vare, så at ikke indbyggerne i 
det ene distrikt mere end i det andet kunde få grund 
til at klage. Taksten skulde regulere priserne hele landet 
over. Der findes desuden i disse oktroyer en vigtig be- 
stemmelse, der for en stor del neutraliserer den skade- 
lige virkning af distriktsinddelingen , den nemlig, at hvis 
købmændene i et distrikt ikke fører forsvarlig vare eller 
i det hele taget ikke i alle måder retter dem efter 
oktroyen, så tillades det indbyggerne at søge til nær- 
meste distrikt. 

Omkring 1700 herskede der på Island en så stor 
elendighed, at det nærmest så ud til, at store stræknin- 
ger af landet vilde blive lagt øde, hvis der ikke kom 
snarlig undsætning. Vulkanudbrud, drivis og ualmindelig 
hårde år forårsagede så stor hungersnød, at folk døde 

i massevis, medens handelsforholdene og fæsteforholdene 
var mere trykkende end nogensinde før. Efter indhentet 
tilladelse besluttede indbyggerne nu på altinget 1701 at 
sende den ene af laugmændene, Lauritz Gottrup, til 
Danmark for at forebringe kongen indbyggernes klager 
og se at få udvirket nogen hjælp og en del lettelser i 
forskellige forhold. Han ankom til Danmark i efteråret 
1701 og fik på anbefaling af Ulrik Kristjan Gyldenløve, 
daværende stiftbefalingsmand over Island, og grev Konrad 
Reventlow foretræde hos kongen og overrakte ham Is- 
lændernes klage- og' bønskrift. Kongen modtog ham 
nådigt og nedsatte kort derpå en kommission, bestående 
af storkansleren grev Reventlow, geheimeråderne von 
Plessen, Knud Thott og Lente, etatsråd Rosenkrands, 
oversekretærerne Vibe og Sehested, overkammersekretær 
Dose, amtmanden på Island Kristjan Muller og forhen- 
værende landfoged på Island Heidemann, til at under- 
søge Gottrups andragender med hensyn til Island^). 

Efter kommissionens opfordring indgav Gottrup sine 
klager skriftlig og motiverede dem udførlig. De var 
mange og forskellige. Der ankes over jordegodsforpag- 
ternes undertrykkelser, over deres store udredning af 
fiskerbåde, hvorved de vanskeliggjorde bønderne udred- 
ningen af deres egne både, idet de berøvede dem en 
stor mængde folk, over ulovlig opkrævning af skatter og 
ydelser, over den store og overhåndtagende mængde 
betlere og løsgængere, der rendte landet rundt til stor 
plage for bønderne, over den lovløshed, der rådede i 
alle forhold, og endelig og ikke mindst over handels- 
forholdene og købmændene. I året 1700 havde kongen 



1) Lovs. f. Isl. 1. bd. s. 562. 

eftergivet købmændene 600 rdlr. i forpagtningssumnien 
i den hensigt, at det skulde komme de fattigste over alt 
landet til gode. Dette var dog ikke sket, hvorimod de 
uddeltes vilkårlig af købmændene til enkelte folk på syd- 
landet, der særlig nød deres gunst. Især klager han dog 
over handelsdistrikternes skadelighed. Mange steder, hvor 
indbyggerne kun har en halv dags rejse til nærmeste 
handelsplads, nødes de til at gøre flere dagsrejser over 
bjærge og rivende floder for at komme til den handels- 
plads, hvorunder de hører efter oktroyen. Således t. eks. 
Hiisavik. Til dette handelsdistrikt hørte der 12 tinglav, 
deriblandt et ved navn SvalbarSstrond. Herfra var 
der kun en sømil til Eyjafjord, men 15—16 til Hiisavik, 
medens rejsen over land var 8 mil og vejen yderst be- 
sværlig. Noget lignende var tilfældet med Hof so s 
distrikt. Mellem Keflavik og Havne fjord var distrik- 
terne så ulige delte, at mange bønder, der kunde gøre, 
om det skulde være, 4 rejser på en dag til Keflavik, 
hørte under Havnefjords distrikt, hvortil de havde 1 å 2 
dagsrejser. Hvor dette og lignende var tilfældet, måtte 
fattige bønder ofte sidde hjemme uden at kunne komme 
til handelspladsen, da de hverken kunde afse heste eller 
folk til så lang en rejse midt i den travleste tid, og de 
vilde hellere undvære købmændenes handelsvare, skønt 
de vanskelig kunde, end risikere boslods fortabelse og 
slaveri ved at søge til nærmeste handelsplads. 

Hvad der navnlig gjorde denne ordning dobbelt 
ulidelig, var købmændenes strænge og smålige fortolk- 
ninger af oktroyens bestemmelser angående distrikterne. 
Således fremhæver Gottrup et tilfælde med en mand ved 
navn Holmfastur GuSmundsson. Denne mand var bo- 
siddende i Havnefjords distrikt, men solgte i året 1699 

13 stykker fisk og nogle svømmeblærer til arbejdsfolkene 
i Keflavik. Da han nu var en fattig mand, der ikke 
havde nogen boslod, blev han til straf kagstrøgen på 
altinget i amtmandens overværelse. Et andet tilfælde 
anfører Gottrup angående sig selv. Da han skulde 
rejse til Danmark på Islændernes vegne, kom han til 
Keflavik med sin familie og tingede sig en plads på det 
skib, der lige skulde til at sejle herfra. Købmanden på 
skibet vilde kun modtage ham på den betingelse, at han 
købte 1 eller 2 stude og noget smør til at leve af på 
overrejsen. Nu lå laugmandens hjem omtr. 30 mil fra 
Keflavik, så det var ham fuldstændig umuligt at for- 
skaffe sig dette hjemme fra. Han købte derfor de 2 
stude hos bønderne i Keflavik distrikt. Herover blev 
købmanden rasende og truede bønderne med Bremer- 
holm og al landsens ulykker, ifald de udleverede studene, 
hvilket de heller ikke turde, før laugmanden lovede at 
påtage sig alt ansvar derfor^). 

Uagtet Islands indbyggere førte højrøstede klager 
over handelen og i det hele taget var højst misfornøjede 
med den måde, hvorpå handelen var bleven dreven i 
de foregående år, var det dog ingenlunde deres mening, 
at monopolet skulde ophæves og handelen frigives. Got- 
trup overbragte blandt andet et dokument, underskrevet 
af biskop Jon Vidalin, laugmand Påll Vidalin m. fl. 
fremragende mænd, hvor de udtaler sig angående dette 
spørgsmål. Det hedder heri, at uagtet mange er af 
den anskuelse, at monopolhandelen er skadelig for Is- 
land, så er dog undertegnede af den mening, at den 



*) M. Steph. håndskrifter nr. 76, dokum. nr. 17, art. 1 (A. M. 
håndskriftssaniling). 

for nærværende tid er højst nødvendig. Hvis ikke køb- 
mændene ifølge taksten var forpligtede til at forsyne 
landet, frygter de for, at ingen vilde påtage sig at sejle 
der hen, så længe de hårde år vedblev, ti det var for- 
bundet med altfor stor risiko. Ligeledes måtte man 
da frygte for, at når fiskeriet lykkedes på en eller to 
havne, vilde alle stimle sammen der og ikke bryde sig 
om de andre havne. De nærer derfor stor betænkelig- 
hed ved at råde til nogen forandring i så henseende og 
anser det tilstrækkeligt, at der blot tilstræbes nogle let- 
telser i de nuværende forhold^). Selve Gottrup, som 
visselig i de fleste henseender til fordel for indbyggerne 
gik så yderlig som vel muligt, fraråder enhver for- 
andring i retning af handelens frigivelse, og man må 
vel antage, at han i det hele taget har været tolk for 
indbyggernes anskuelser. Derimod tilråder han opret- 
telsen af et sluttet kompagni med den motivering, at 
så vil de skadelige distrikter kunne ophæves og alle og 
enhver tillades at handle, hvor han fandt for godt, og 
at der ved denne ordning af forholdene vilde blive frem- 
kaldt en konkurrence mellem de enkelte købmænd, hvor- 
ved indbyggerne vilde vinde betydeligt. Imidlertid er 
laugmandens grunde, når man ser nøjere på sagen, 
ganske svage. Indbyggerne kunde ligeså godt under et 
kompagni som under separathandelen drive den trafik 
at tage på kredit det ene sted og så det næste år 
handle på et andet og også der tage på kredit, når 
distrikterne ophævedes, og at en kompagnihandel skulde 
kunne fremkalde konkurrence mellem de enkelte køb- 
mænd, er så lidet sandsynligt, at tvært imod det mod- 

^) Steph. nr. 76, dokum. nr. 18. 

satte vil forekomme os rimeligst. Imidlertid skulde dog 
kommissionen tage dette under overvejelse. Derimod fik 
Gottrup straks udvirket en ny takst, m^get fordelagtig 
for Islænderne. Prisen på alle nødvendige og uundvær- 
lige varer blev betydelig nedsat, medens den forhøjedes 
på unødvendige artikler, hvorved købmændenes fordel 
betydelig forringedes. Endvidere blev købmændene i 
næst efterfølgende 4 år eftergivet 6000 rdlr. af afgiften 
i den hensigt, at de skulde holde sig den ny takst 
strængt efterrettelig og ikke gå for hårdt frem imod ind- 
byggerne ved opkrævelsen af handelsrestancerne, som 
ved denne tid var løbne op til hen imod 113,000 rdlr. 
Her fornyedes ganske vist, ikke mindst på grund af 
klager fra nogle af indbyggerne over smughandel, for- 
budet imod handel med fremmede så vel som selve 
indbyggerne, men straflfen for overtrædelse af dette for- 
bud blev betydelig formildet, idet en bøde af 10 rdlr. 
træder her i stedet for de forrige bestemmelser om 
boslods fortabelse og Bremerholm^). Man kan således 
se, at regeringen så vidt muligt har begunstiget Islæn- 
derne. 

Kommissionen angående Gottrups andragender ar- 
bejdede flittigt på sagerne i vinteren 1701 — 1702, og 
indgav i april sin betænkning til kongen. Den tilrådede 
afsendelse af tvende kommissærer til Island til nøje at 
undersøge forholdene. Forresten udvirkede den kgl. re- 
solution på nogle af de vigtigste punkter i Gottrups an- 
dragender. Ladestedernes distrikter skulde efterses og 
lignes af den påtænkte kommission i Island, så at ind- 
byggerne så vidt muligt faciliteredes med hensyn til 

') Lovs. f. Isl. i. bd. s. 563 ff. 

deres færdsel til havnene. End videre skulde der nøje 
undersøges, hvorledes de ovenomtalte 600 rdlr. vare 
blevne anvendte, og indbyggerne hjælpes til at udrede 
en fiskerhukkert af hver landsfjerding i kompagni med 
købmændene^). Derimod stillede kommissionen sig af- 
gjort imod Gottrups forslag om oprettelsen af et kom- 
pagni. Den var af den mening, at handelen på Island 
for nærværende tid ikke kunde drives på anden måde 
end den gamle, og anførte som grund almuens kredit 
hos købmændene. Og selv om handelen med tiden 
kunde overgives til et kompagni, så kunde distrikterne 
dog ikke ophæves, ti kompagniet måtte jo dog have at 
vide, både hvor megen vare hvert distrikt gav, for at 
det derefter kunde ordinere sine skibe til at afhente 
varerne, som og hvad og hvor meget der behøvedes til 
at forsyne et sådant distrikt tilbørligt 2). 

Som følge af kommissionens betænkning blev der 
gjort anstalter til afsendelsen af en kommission til Island 
til at undersøge landets tilstand og forholdene overhove- 
det. Til dette arbejde udså regeringen de to Islændere 
assessor Arni Magnusson og laugmand Påll Vidalin. 
Det var ikke noget ringe arbejde, der blev dem betroet, 
idet de ikke blot skulde undersøge og gøre nøjagtig rede 
for alt jordegods i landet og skaffe sig oplysning om 
utallige enkeltheder i landets administration, skolevæsen, 
retsforhold og lign., men også undersøge og afsige dom 
i en hel del retssager, deriblandt sagen angående Holm- 
farstur GuSmundsson. End videre måtte de fra tid til 
anden svare på forskellige henvendelser fra regeringen 



'} Lovs. f. Isl. 1. bd. s. 577 ff. 

^) Rentek. Delib. Protokol 1702 s. 363 ff. 

Og afgive deres betænkning over adskillige forslag, der 
blev sendte til dem. Herforuden skulde de nøje under- 
søge handelsdistrikterne og udarbejde et forslag om en 
bedre ordning af dem, og til sidst skulde de skaflfe sig 
nøjagtig underretning om handelsforholdene i det hele 
taget. Det hedder herom i instruksens § 7: „I særde- 
leshed skal de erkynde sig flittigen, på hvad måde vores 
oktroy af de, som er forundt at besejle landet, vorder 
efterlevet, og om de følger den foreskrevne takst. Skulde 
derudi befindes nogen forseelse at være begangen, haver 
de det uden nogen persons anseelse flitteligen at op- 
tegne og derom deres beretning indsende" i). Det lader 
altså til at købmændene, ifald de havde forbrudt sig 
imod indbyggerne, snart kunde forvente at høre doms- 
basunen lyde. 

Det vil ikke forekomme os så underligt, når tilbør- 
ligt hensyn tages til disse mange og vigtige sager, som 
kommissionen skulde undersøge, at dens arbejder strakte 
sig over 12 år (1702 — 1714). Kommissionsarbejdet i Island 
blev betydelig forhalet ved, at Årni Magnusson gentagne 
gange blev kaldt til København, navnlig i anledning af 
forhandlinger angående handelen. Der var i årene 
1704 — 1706 adskillige planer fremme angående oprettel- 
sen af et islandsk kompagni. Der synes i København 
at have været almindelig stemning for samme. Rente- 
kammeret foreslog det, Kommercekollegiet anbefalede det, 
købmændene foretrak det, guvernøren over Island Gylden- 
løve, amtmanden på Island Kristjan Muller og laug- 
mand Gottrup, alle som en var de stemte for kompagni- 
handel. Der var også unægtelig adskillige grunde, som 



•) Lovs. f. Isl. 1. bd. s. 584 ff. 

talte for det. Købmændene opregner de utallige goder, 
som vilde følge heraf, hvoriblandt følgende: Kongen vil 
være mere sikker på afgiften, bekvemme oplagspakhuse 
kan bygges i København, skibene bygges i kongens riger 
og lande, et grønlandsk kompagni ophjælpes, de varer, 
som ellers må forskrives fra fremmede steder^ kan kom- 
pagniet lade fabrikere i Danmark, og trafiken vil blive 
livligere og flere personer end hidtil få underholdning 
ved handelen, alt sammen som følge af sammenslut- 
ningen og den større kapital, som kompagniet råder 
over. Disse grunde måtte i kongens øjne unægtelig 
være højst bestikkende. Regeringens bestræbelser gik jo 
i dette tidsrum mere end nogensinde før ud på at op- 
hjælpe den danske industri og bringe nyt liv ind i alle 
forhold, og var det ikke netop noget i retning af dette, 
købmændene lovede og hvortil deres planer sigtede? I 
al fald fortjente sagen at tages under grundig over- 
vejelse. Købmændene mente desuden, at dette også vilde 
blive til nytte for Islænderne, idet kompagniet vilde 
lægge vind på at forøge hukkertfiskeriet, indføre over alt 
klipfisktilvirkning, ophjælpe håndværk og industri, for- 
syne landet bedre med varer, end de separate købmænd 
var i stand til, og endelig vilde de meget omdisputerede 
handelsdistrikter kunne ophæves ^). 

Omendskønt nu alle disse store goder, som køb- 
mændene og kompagnihandelens forkæmpere stillede i 
udsigt, stærkt måtte friste regeringen til at stille hande- 
len på en anden fod end den nærværende, mente den 
dog ikke at burde indføre nogen forandring, inden Arni 
Magnussons betænkning var indhentet. Han var i denne 

^) A. M. håndskriftssaml. nr. 447 fol. 

tid regeringens faktotum med hensyn til Island og is- 
landske forhold, han havde på sine rejser lejlighed til 
at gøre sig bekendt med forholdene og med indbyg- 
gernes tanker og ønsker, og regeringen vidste, at den 
kunde forlade sig på hans gode forstand og hans ærlige 
stræben for at tage ligeligt hensyn til alle parters vel. 
Han opholdt sig i København vinteren 1705—1706, så 
forhandlingerne kunde uhindret fortsættes. Han stillede 
sig afgjort imod forslaget om oprettelsen af et kom- 
pagni. Vel mener han, at et kompagni bedre vilde være 
i stand til at bære tab og skade end de enkelte handels- 
forpagtere, og at kongen måske vilde være mere sikker 
med hensyn til forpagtningsafgiften, men han håber dog, 
at kongen ikke alene af den grund vil forandre hande- 
len, men tage hensyn til, at den fattige islandske almue 
vil komme i endnu slettere omstændigheder, end sket 
er, ved indførelsen af kompagnihandel. Og han fører 
adskillige vægtige grunde frem til støtte for sin mening. 
Hvis et kompagni drev handelen, vilde ensartet og lige 
god eller slet vare blive indført i alle havne. Hvis 
indbyggerne så fik dårlig vare i en havn, vilde det 
ikke nytte dem noget at henvende sig i en anden, 
ti de kunde ikke der vente noget bedre. Under nær- 
værende ordning af handelsforholdene tillades det ind- 
byggerne at gå til en anden købmand, hvis deres egen 
købmand ikke fører ordentlige varer. Dette afsted- 
kommer en vis konkurrence, idet hver enkelt købmand 
beflitter sig på at føre så god vare og så tilstrækkelig, 
at hans kunder ikke behøver at gå til en anden. Et 
kompagni kunde også gå meget vilkårlig frem med hen- 
syn til prisen på den utakserede vare, både den uden- 
landske og den islandske, idet en ensartet pris vilde 

2* 

blive indført i alle havne og indbyggerne således 
tvungne til at købe og sælge, da den ene købmand ikke 
bød større fordele end den anden. End videre vilde 
indbyggerne lide skade ved indleveringen af deres varer 
til handelen. Ved separathandelen følger enhver køb- 
mand sit eget skøn med hensyn til varernes godhed, så 
at den ene købmand tit modtager, hvad en anden vrager, 
og bonden kan ofte få sin vare antaget i et andet 
distrikt, hvis den vrages i dette. Anderledes derimod 
ved kompagnihandel, ti her vilde alle købmændene følge 
den samme instruks. Endelig vilde det blive endnu 
vanskeligere for almuen at opnå sin ret, ifald det kom 
til uenighed mellem den og købmændene, over for et 
sluttet kompagni end over for en enkelt købmand^). 

Det er vel værd at lægge mærke til, at omtrent alle 
de grunde, Åmi Magnusson fremfører imod kompagni- 
handel, hentes fra hensynet til Islændernes interesse. 
Det kom her til sammenstød mellem to modsatte an- 
skuelser, den ene baseret på grunde, der formentlig 
gjorde det utvivlsomt, at kongen og Danmark vilde vinde 
ved forandringen, den anden på grunde, der ligeså utvivl- 
somt syntes at godtgøre, at Islands indbyggere vilde 
tabe ved den. Efter den gængse anskuelse om rege- 
ringens forhold til monopolhandelen og Islænderne i de 
tider skulde nu regeringen uden betænkning have be- 
stemt sig for oprettelsen af et kompagni. Imidlertid var 
det modsatte tilfældet. Ved oktroy af 13. apr. 1706 
bibeholdtes den forrige ordning af handelen. Desuden 
indskydes der til fordel for indbyggerne en paragraf, der 
påbyder nogle af købmændene (navnlig på Eyrarbakki) 



^) Å. M. håndskriftss. nr. 447 fol. 

at modtage slagtekvæg af almuen så vel i gode som 
slette fiskeåringer ^). 

Handelen fortsattes altså i det samme spor som 
tidligere. Efter endt undersøgelse i Island blev handels- 
distrikterne af kommissærerne delte, mere ligeligt end 
forhen, ellers stod alt ved det gamle. De handlende 
indgik dog tid efter anden til regeringen med petitioner 
om, at der måtte blive oprettet et kompagni, men Arni 
Magnusson fik det hver gang forpurret, og det blev ved 
den gamle ordning, så længe han levede. Regeringen 
holdt fast ved sin en gang tagne bestemmelse, og køb- 
mændenes klager over de dåriige konjunkturer og de 
trykkende pligter, som de syntes regeringen havde lagt 
på deres skuldre, førte kun til, at de adskillige gange 
fik eftergivet en del i afgiften af handelen for at stil- 
les tilfreds. Det synes næsten, som om regeringen 
omkr. 1720, ked af de handlendes evige klager og be- 
sværinger, et øjeblik har jtænkt på at opgive monopol- 
systemet og tillade fremmede nationer, og hvem der 
ellers fandt det for godt, at handle på Island. I det 
mindste berøres dette i nogle breve fra nævnte år. Den 
30. aug. 1720 skrev landfogden på Island, Cornelius 
Wulf, til regeringen og frarådede stærkt at tillade frem- 
mede at handle på Island, og forsikrede, at det vilde 
føre til landets ruin. Hans begrundelser er imidlertid 
temmelig svage, ja lige frem latterlige^). Af et brev af 



2) Lovs. f. Isl. 1. bd. s. 629 ff. 

*) Indkomne isl. breve før journalernes tid pk. 1 (Rigs- 
arkivet). Han fortæller, at når Islænderne kommer til handels- 
pladsen, forlanger de gæme en rus. Hvis købmanden ikke 
var samvittighedsfuld og så på indbyggernes bedste, vilde de 
i deres rus være lette at snyde. Dette mener han ikke , at 

30. nov. s. å. kan man se, at stiftamtmanden over Is- 
land, admiral Råben, har plejet underhandlinger med 
købmændene angående den islandske handel og ladet 
dem vide, at i fald de ikke vilde fortsætte handelen på 
nogenlunde akceptable vilkår, vilde den blive givet til 
fremmede *). 

Imidlertid gik det år for år mere og mere tilbage 
med handelen, og det syntes ikke at kunne blive sådan 
ved i længden. Handelsforpagterne kom i større og 
større gæld til kongen samtidig med, at de blev mere 
og mere ude af stand til at forsyne landet tilstrækkeligt 
på grund af manglende kapital. Ved udgangen af året 
1731 skyldte forpagteren af Holmens og Hiisaviks havne 
4455 rdlr. til kongens kasse, og Rentekammeret havde 
derfor ladet sekvestrere hans hus og skibsladning, der 
til sammen ansloges til c. 3000 rdlr. Han ansås derfor 
ikke i stand til at forsyne sin handel videre. Havnene 
blev tilbudt de andre forpagtere og ligeledes opbudte 
ved auktion, men forgæves. Ingen vilde påtage sig 
handelen, og dog var Holmens havn omtrent den bedste 
i hele landet. Rentekammeret foreslog derfor, at kongen 
skulde overtage disse 2 havne, og det skete ^). Det 
samme syntes i 1 732 at skulle blive tilfældet med Eyrar- 
bakki og Stykkisholm. De islandske varer var dels ved 
uenighed mellem handelsforpagterne indbyrdes, dels ved 
den almindelige fred sunkne således i pris, at det var 
at befrygte, at kongen formedelst købmændenes banke- 
rotter og uformuenhed vilde blive nødt til selv at over- 



fremmede handlende vilde gøre sig nogen skrupler over, hvil- 
ket inden kort tid vilde føre til landets totale ruin. 

') A. st. 

2j Lovs. f. Isl. 2. bd. s. 134 f. 

tage handelen på de fleste havne. Købmændene mente 
som før, at d^n eneste mulige udvej under disse om- 
stændigheder var oprettelsen af et vel ordnet kompagni 
eller interessentskab på 10—12 år, og Rentekammeret 
måtte give dem ret heri. Det syntes, at det var for- 
nødenheden selv, der rådede dertil. 

I Rentekammerets forestilling til kongen angående 
oprettelsen af et sluttet kompagni til den islandske han- 
del anføres grundene til dette skridt. Disse hentes fra 
hensynet til kongen, til interessenterne og til Is- 
lænderne. Kongen kunde ikke lide skade, da inter- 
essenterne hæftede alle for en, og var forpagtningssum- 
men end mindre, så var den dog sikker. Interessen- 
terne måtte selv se sig for, om de vandt eller tabte, 
men da de var bekendte med denne handel, måtte de 
selv bedst vide, hvad der tjente til deres interesse. Is- 
lands indbyggere alene kunde herved synes at komme 
under større tvang end tilforn ved separathandelen, da 
det beneficium, som de nu havde, når de ikke i en 
havn kunde få ordentlig vare, da at gå til en anden, af 
sig selv ophørte. Men ligesom indbyggerne på den ene 
side herved kunde stå nogen hazard, ikke alle tider at . 
blive forsynet med så dygtig vare, som ske burde, hvor- 
imod dog kunde og burde tages alle mulige prækau- 
tioner, så løb de på den anden side langt større fare, 
nemlig for aldeles på mange steder at fattes de nødtørf- 
tige levnetsmidler, om landet, når denne forpagtning op- 
hørte, ikke fremdeles skulde blive besejlet fra Danmark, 
hvilket ikke kunde lade sig gøre uden ved at oprette et 
kompagni. Hvis det blev fremmede tilladt at besejle 
Island, er kammeret bange for, at de kun vilde gøre 
det på de tider og steder, hvor og når noget var at 

fortjene, og at de ikke i tilfælde af misvækst i landet 
vilde være at formå tii at give indbyggerne den kredit, 
som et kompagni vilde blive forpligtet til, endog når 
ingen vare var at få af indbyggerne. Handelsforpagterne 
satte således ved deres trusel om at opgive handelen 
regeringen så at sige kniven på struben og nødte den 
til at gå ind på deres forslag angående oprettelsen af 
et kompagni, hvilket også de anførte forhold stærkt til- 
rådede. At overlade handelen til fremmede kunde der 
knap være tale om under de nærværende forhold, og 
både regeringen og Islands indbyggere anså det for util- 
rådeligt af ovenanførte grunde. Regeringen måtte derfor 
bekvemme sig til at oprette et kompagni, og dette skete 
ved kgl. resolution af 15. dec. 1732 1). 

I den oktroy, der nu udfærdigedes, findes der en- 
kelte ny bestemmelser, navnlig i Islændernes favør. 
Således § 9: „Hvis interessentskabet ikke, som før er 
meldt, til fornødenhed forsyner en eller anden havn 
med så gode og dygtig ekøbmandsvarer, som taksten til- 
holder, og sådant lovlig bevises, da skal societetet være 
forfalden at svare vilkårlig pengestraf til 400 rdlr., 
mindre eller mere efter sagens beskaffenhed, de fattige 
og indbyggerne i distriktet til deling . . . Den næste 
sysselmand ved hver havn bør, tilligemed 2de af distrik- 
tet dertil årligen på tinge udvalgte og edsvorne mænd, 
så snart noget skib ankommer, straks efterse alle der- 
udi befindende varer, og om nogle deriblandt måtte findes * 
fordærvede eller uforsvarlige, da derpå at sætte en billig 
og ringere pris, end den sædvanlige takst medfører." 
End videre § 20: „I henseende til at indbyggerne mange 

^) Resolutionen og Rentek. indstilling se Lovs. f. Isl. 2. bd. s. 142 ff. 

Digitized by VjOOQIC 



559 Den danske regering og den islandske monopolhandel. 25 

steds skal være besværede ved distrikternes inddeling, 
at de ikke til den dem nærmeste og bekvemmeste havn 
er henlagte, tillades det, at indbyggerne må vælge sig, 
hvilken havn de herefter bekvemmeligst vil og kan 
søge" *). 

Allerede det følgende år indløb der en del klager 
fra Island over handelen. Der klagedes især over, at de 
varer, som ikke anførtes i taksten, af enkelte købmænd 
solgtes V3 over den almindelige pris, at købmændene, 
uagtet sysselmændene på adskillige havne ved besigtigel- 
sen af varerne havde nedsat prisen på disse, ikke desto 
mindre havde forhandlet dem til fald pris, og at køb- 
mændene desuden i høj grad Jagde hindringer i vejen 
for besigtigelsen, idet de nægtede at lade oprulle veje- 
og målevaren. Nogle af skibene var komne så sent til 
landet, at ingen besigtigelse kunde finde sted, da syssel- 
mændene var afrejste til altinget. Desuden klagedes 
der fra Eyrarbakki handelssted over, at indbyggerne ikke 
blev tilstrækkelig forsynede med tømmer og jern, og at 
købmanden der på stedet, formedelst mangel på salt, 
ikke havde kunnet modtage indbyggernes slagtekvæg, så 
at en stor del af det måtte drives hjem igen. Syssel- 
mand Bjarni Halldorsson erklærer, at det har vist sig, 
at denne kompagnihandel vil falde besværlig for indbyg- 
gerne , idet de nu er forbundne til at handle så godt 
som med en mand, og at dersom de ikke vil afhænde 
deres varer til den pris, som købmændene behager at 



') Oktroyen er af 3. april 1733. Lovs. f. Isl. 2. bd. s. 145 fif. 
Kompagniet skulde i årlig afgift til den kgl. kasse betale 8000 
rdlr. i stedet for de tidligere 15000. Afgiften er rimeligvis 
bleven nedsat i den hensigt, at kompagniet skulde des mere 
lægge vind på at handle ærligt og redeligt med indbyggerne. 

bestemme, kan det ikke nytte dem noget at gå til 
andre ^). 

Regeringen sendte disse klager til direktørerne for 
kompagniet og afkrævede dem en forklaring. De søgte 
at retfærdiggøre købmændenes fremgangsmåde i de en- 
kelte tilfælde og erklærede derhos, at indbyggerne ikke 
havde den mindste årsag til at beklage sig, ti kompag- 
niet havde gjort sig al mulig umage for at forebygge 
misligheder ved handelen, idet de ikke blot havde ind- 
købt den bedste vare, men også givet købmændene al- 
vorlig ordre til at handle redeligt og oprigtigt med ind- 
byggerne, hvilket de også var forvissede om, at de 
havde gjort 2). De erklærede derfor, at klagerne var 
ugrundede og usandfærdige, og mente, at de, der havde 
fremsat dem, burde tiltales og straffes. At regeringen 
dog har været af en anden mening og givet direktørerne 
en reprimande, turde fremgå af en skrivelse fra disse 
til Rentekammeret af 14. apr. 1785 ^). Denne reprimande 
har da frugtet så meget, at der fra denne tid og til 
1742, da dette kompagni fratrådte, kun fremkommer 
yderst få klager over handelen. At der fra tid til anden 
fra enkelte misfornøjede blandt indbyggerne på Island 
fremkom forslag om forbedring og forandring af han- 
delen, kan ikke forbause, da dette var almindeligt hele 
tidsrummet igennem. Regeringen var dog lovlig und- 
skyldt for at rette sig efter disse forslag, idet de ind- 



*) Indk. isl. breve før journalernes tid pk. 2. 

2) Så vel fra denne tid som fra den nærmest foregående og 
efterfølgende foreligger der en del instruktioner for de farende 
købmænd, hvori der strængt pålægges købmændene at omgås 
indbyggerne således, at de ikke med føje kan beklage sig. 
(instruktioner vedk. handelen på Isl. 1732—1760 i Rigsarkivet). 

^) Indk. isl. breve før journalernes tid pk. 2. 

byrdes var højst uoverensstemmende og tit og ofte af 
en sådan natur, at det slet ikke lod sig udføre, med 
mindre hele handelen blev omordnet og sat på en 
ny fod. 

Under dette kompagni synes Hollænderne at have 
været meget nærgående i Island. Der førtes fra kom- 
pagniets side mange klager over, at hollandske tiskere 
drev ulovlig handel og fiskeri under Island, at de jog 
de islandske fiskerbåde væk og øvede hærværk og tyveri 
på kysten. Disse klager førte til, at der i året 1740 
opsendtes en fregat, som opbragte 7 hollandske fisker- 
hukkerter, hvoraf 6 blev ført til København. I anled- 
ning heraf kom det til en ret betydelig kontrovers mellem 
den danske og den hollandske regering, som dog ud- 
jævnedes med tiden, uden at Hollænderne fik deres 
hukkerter tilbage. Dette og andre lignende tilfælde 
måtte bidrage til at gøre regeringen endnu mere util- 
bøjelig til at ophæve monopolhandelen og overlade Is- 
lænderne til sig selv. 

Kompagniets forpagtningstid udløb ved udgangen af 
året 1742. Det var imidlertid villigt til at vedblive med 
handelen, men forhandlingerne strandede på, at regerin- 
gen begik den store fejl at ville forhøje forpagtnings- 
afgiften til det dobbelte (16000 rdlr.). Regeringen mente 
nemlig, at kompagniet tjente godt nok til at kunne svare 
en sådan afgift, idet indtægterne ifølge Rentekammerets 
beregning beløb sig til 120,000 rdlr., medens udgifterne 
var 100,000 rdlr. Dette vilde kompagniet ikke gå ind 
på, og fratrådte derfor handelen. Da nu regeringen, 
inden der blev truffet nogen ny foranstaltning med 
hensyn til den fremtidige ordning, gærne ønskede at 
skaffe sig de fornødne oplysninger om alle de forhold. 

der nødvendigvis måtte iagttages til landets og indbyg- 
gernes bedste, lod den i 1741 udgå et reskript til amt- 
manden over Island, hvori han opfordres til at skaffe 
disse oplysninger. Han skulde indsende en forklaring 
over: 1. hvor mange familjer der omtrent regnedes at 
høre under hver havn i Island, 2. hvor mange varer 
hvert af disse havnes distrikter åi*lig kunde behøve over- 
førte, 3. hvor mange varer af hver slags der årlig af 
nuværende interessenter virkelig var udlossede på hvert 
handelssted, og 4. tilkendegive, hvad han enten i hen- 
seende til varernes takst, kvantitet og kvalitet eller i 
andre måder til handelens befordring og landets bedste 
eragtede tjenligt for efterfølgende tid at blive foranstal- 
tet*). Man kan således se, at regeringen har været be- 
tænkt på at varetage Islændernes interesse, når det kom 
til en ny forpagtning. 

At den ikke har ladet det blive ved ord alene, men 
også virkelig i gærningen har søgt at sikre indbyggerne 
imod de ulemper, kompagnihandelen måtte trække efter 
sig, beviser den ny oktroy af 13. juli 1742, hvorved 
handelen overlodes til hørkræmmere i København. Den 
søger her navnlig ved strænge bestemmelser angående 
besigtigelsen af varerne at bøde på den klausul i forrige 
oktroy, hvorved handelsdistrikterne ophævedes. Da nu 
indbyggerne ikke længer kunde vente, i fald slette varer 
blev overførte til ét distrikt, at få dem bedre i et andet, 
vilde regeringen dog i det mindste så vidt muligt se at 
træffe foranstaltninger til at sikre indførelsen af tilstræk- 
kelige og ordentlige varer over hele landet ved at ind- 
skærpe tilsynet med købmændene. Det hedder således 



') Lovs. f. Isl. 2. bd. s. 351. 

i oktroyens § 10 : „Ihvorvel de til Island ankomne varer 
besigtiges af sysselmændene, så skal dog på alle udsen- 
dende varer, når først societetet deres generale angivelse 
årlig haver forfattet, siden, for ethvert skib især, ind- 
leveres en speciel angivelse over alt, hvad det haver inde, 
hvilken angivelse den på skibet farende købmand edelig 
skal påtegne, at det, som derudi er specificeret, alt sam- 
men her fra, for at komme til Island, udgår. Dernæst 
skal og den ved indladningen værende toldbetjent under 
sin hånd og ed derpå attestere, at han har set alle de 
anførte ting blive indladte, og at han ved forsegling og 
åbning videre iagttager, at dermed, indtil skibet er pas- 
seret toldboden, ingeu forandring bliver foretagen, ti, 
forinden sligt til Rentekammeret vorder indsendt, bliver 
det ingenlunde tilladt, at skibet igennem toldboden må 
passere, og ifald, ved skibets afsejling, når vi det på en 
eller anden måde lod efterse, mindre skulde befindes, 
end angivet er, skal vedkommende, som ommeldte at- 
tester have udstedt, straffes på deres livstid udi fæst- 
ningens slaveri. Til desto mere vished, at og de over- 
sendende varer ere forsvarlige, skal det fornemmeste, som 
komvare og deslige, besigtiges ved 2de dertil af magi- 
straten udmeldte og ej selv i kompagniet værende gode 
købmænd, når det indskibes^)." 

Ved forordning af 1. dec. 1745 om forlængelse af 
handelsoktroyen blev den finmarkske handel forenet med 
den islandske, og det til liden både for sidstnævnte. 
For at bevæge kompagniet til også at overtage den 
finmarkske handel måtte regeringen bekvemme sig til 
at gøre det enkelte indrømmelser, navnlig med hensyn 



1) Lovs. f. Isl. 2. bd. s. 400 ff. 

til ovenanførte §, idet den helt udelodes af den ny 
oktroy. Rentekammeret forsvarer dette skridt ved at 
fremhæve, at besigtigelse af varerne ved udskibningen i 
København aldrig havde været påbudt ved den fin- 
markske handel, og at man heller ikke kunde anse den 
for nyttig, „dels fordi de varer, som allerede til indskib- 
ning ere indpakkede, da hverken nøje kan efterses, eller 
deres bonitet overalt påskønnes, dels og siden visse varer, 
som her holdes for friske og gode, dog kan være af den 
beskaffenhed, at de på så lang rejse undervejs tage 
skade, hvilket ikke førend ved ankomsten til landet er 
at påskønne*)/ Dette var imidlertid et skæbnesvangert 
skridt, som regeringen senere hen bittert kom til at 
angre, og det hjalp kun lidt, at tilsynet i Island blev 
skærpet. 

Hørkræmmerkompagniet begyndte sin løbebane på 
en måde, som ikke kunde andet end vække vrede og 
uvilje både hos købmændene og Islænderne. Direk- 
tørerne for det forrige kompagni havde været erfarne 
mænd og vel bekendte med den islandske handel, idet 
de selv forhen havde faret på Island som købmænd. 
Det må vel nærmest tilskrives denne omstændighed, at 
der i dette kompagnis tid indløb så få klager over han- 
delen. De ny direktører derimod kendte slet intet til 
landet eller handelsforholdene og begyndte med at af- 
sætte de bedste og mest erfarne af de farende køb- 
mænd, i hvis sted de igen antog dels de forrige køb- 
mænds underbetjente , dels deres egne handelsbetjente, 
som ikke havde det ringeste begreb om islandske for- 



1) Lovs. f. Isl. 2. bd. s. 559 ff. Smlgn. resol. af 25. maj 1746 
(a. st. s. 566). 

hold. Grunden til dette skridt må vel nærmest søges i, 
at direktørerne har villet gøre kompagniet enerådende 
med hensyn til handelen, i stedet for som tidligere at 
tillade dem af overkøbmændene, der havde råd til det, 
at tage del i handelen. Men ikke nok hermed. Direk- 
tørerne ombyttede desuden årlig de farende købmænd 
og forflyttede dem vilkårlig fra en havn, hvor de var 
blevne bekendte med handelen og indbyggerne, til en 
anden, hvor alle forhold var dem fremmede. Endelig 
fandt direktørerne for godt at fratage købmændene alle 
de rettigheder og sportler, de før havde nydt. Følgen 
heraf blev, at disse søgte at holde sig skadesløse ved 
at drive smughandel efter en større målestok, idet de 
følle anselige kvanta af kramvarer, tobak og brændevin 
til Island og forhandlede dem for egen regning. Direk- 
tørerne kom således herved til at skade kompagniet selv 
betydeligt ^). 

Ikke så snart havde hørkræmmerkompagniet begyndt 
sin handel på Island, før der indløb adskillige klager fra 
indbyggerne. Der klagedes over, at der førtes alt for 
lidt madvarer til landet, medens tobak og brændevin 
førtes i store mængder og pånødtes indbyggerne, at der 
nægtedes folk mel og kornvare, med mindre der betaltes 
med islandsk madvare, at adskillige af de varer, der 
førtes til landet, såsom fiskeliner, jern, tømmer og slibe- 
stene, var ubrugelige, vægt og mål ofte urigtige, og at 
kompagniet ofte i gode fiskeår nægtede at modtage ind- 
byggernes fisk med den motivering, at det ikke vilde 
modtage mere fisk, end det kunde afsætte på Amager- 



') Dokumenter ang. den isl. handel og de ny indretninger 1753 — 
1756, lit. A (i Rigsarkivet). 

torv. Klagerne blev mere og mere højlydte, og der ym- 
tedes allerede så småt om, at folk var begyndte at dø 
af hunger formedelst mangelfuld tilførsel af kornvare og 
forøget udførsel af islandsk madvare. Disse besværinger 
gjorde imidlertid ringere virkning, end de kunde have 
gjort,- idet de kun sjældent var ledsagede af lovformelige 
beviser, og direktørerne altid over for regeringen gjorde 
brug af benægtelsessystemet. Regeringen søgte derfor 
så vidt muligt at ordne alt i mindelighed og befalede, 
for at stille indbyggerne tilfreds, at sysselmændene årlig 
skulde rekvirere, hvad der behøvedes til landets for- 
syning. Men alt var forgæves. Kompagniet blev ved 
at gå frem på den bane, det en gang havde betrådt^). 
Virkningen af indbyggernes klager svækkedes, som 
sagt, dels ved at de ikke var ledsagede af uigendrivelige 
og lovgyldige beviser, dels ved at de kom enkeltvis. Der 
var ingen rigtig sammenslutning blandt Islænderne, og 
det faldt kompagniet meget lettere at forsvare sig og 
gendrive klagerne, når de blev direktørerne forelagte 
enkeltvis. Den islandske menige mand kunde tåle meget 
af købmændene, inden han blev bragt til at henvende 
sig til øvrigheden eller regeringen, dels fordi han i så 
høj en grad var afhængig af købmændene, og dels fordi 
han så sjældent kunde vente kraftig bistand af lovens 
håndhævere, sysselmændene, som købmændene på alle 
måder søgte at vinde for sig. Kun når det blev alt for 
galt, vovede man sig frem for tronens fod med besvæ- 
ringer. Men det var, ligesom elendigheden havde trykket 
sit stempel på tonen i brevene, beskyldningerne blev 



*) A. st. og Promemoria fra landfoged Skiili Magnusson i „Isl. 
handelssager 1705— 1770** i Rigsarkivet. 

svage og famlende og beviserne utilstrækkelige. Det blev 
bare til en klynken,* som kompagniet ofte affærdigede 
med en energisk benægten og nogle hånende ord eller 
modbeskyldninger. Hidtil havde den islandske almue 
savnet en energisk og uegennyttig fører i kampen mod 
købmændene, én, som både kunde og vilde tage fat, 
som besad et tilstrækkeligt mod til at kaste sig ind i 
kampen og udholdenhed nok til ikke at opgive den, 
selv om den blev hård. En sådan fører fik den i land- 
foged Skiili Magnusson (1711 — 1794). 

Denne mand, som fra nu af og så at sige indtil sin 
dødsdag førte en heftig og uafbrudt kamp imod handels- 
selskaberne, besad alle de evner, der pleje at udmærke 
den store fører. Han var godt begavet, modig, energisk 
og udholdende, men ved siden heraf hensynsløs og ikke 
alt for nøjeregnende med hensyn til valget af sine mid- 
ler, når de blot kunde føre til målet. Fremfor alt besad 
han denne personlighedens overvældende magt over om- 
givelserne, der drager, selv hvor den er brutal. Han var 
ligesom et hoved højere end alt folket. Han var hadet 
og afskyet af mange, men også elsket og beundret, navn- 
lig af den fattige almue. Næsten intet af betydning blev 
bragt frem på Island i det 18. århundredes sidste halv- 
del, uden at det jo bar hans stempel. 

Hans første sammenstød med købmændene skete 
omkring 1743, den gang han var sysselmand i Skaga- 
fjordssyssel. Dette år skrev han til regeringen og frem- 
førte temmelig heftige beskyldninger imod købmanden 
på Hofsos. Dog blev striden endnu heftigere to år 
senere. Købmanden havde leveret dårligt jern til ind- 
byggerne, og disse beklagede sig derover til sysselmanden. 
Denne tilholdt dem at rnøde med jernet på tingstedet, 

3 

hvor han i købmandens overværelse lod .det prøve af 
distriktets bedste smede, og prøven faldt uheldig ud for 
købmanden, der blev tvungen til at tage jernet tilbage. 
Men ikke nok hermed. Sysselmanden opfordrede des- 
uden distriktets beboere til at komme frem med alt, 
hvad de havde på hjerte med hensyn til handelen, og 
der fremførtes adskillige graverende beskyldninger. Så- 
ledes havde der adskillige gange været ret følelig mangel 
på tømmer, mel og andre nødvendighedsartikler i han- 
delen, købmanden havde solgt den utakserede vare til 
aldeles urimelige priser og tit og ofte uden mindste 
grund nægtet at modtage indbyggernes slagtekvæg. Den 
mest graverende beskyldning var dog den, at købmanden 
ofte plejede at kalde bønderne, når de kom for at handle, 
enkeltvis ind i butikken og afgøre forretningen for luk- 
kede døre, for at de ikke skulde kunne føre vidner 
frem imod ham. Sysselmanden optog tingsvidner om 
alt dette og sendte dem til regeringen ^). Desuden lagde 
han sag an imod købmanden for udleveringen af jernet 
og for at have solgt en tønde mel, som sysselmanden 
påstod at være blandet med jord. Sagen kom for al- 
tinget, men trak temmelig længe ud. Indtil 1749, da den 
endelige dom faldt, og den gav sysselmanden medhold 
i alt væsentligt 2). Herved blev han ligesom erklæret 
fører og talsmand for den islandske almue. 

Det næste sammenstød var endnu langt voldsom- 
mere, idet Skiili Magnusson her ikke førte stødet imod 
nogen enkelt købmand, men imod centrum, imod direk- 
tørerne. Det gjaldt kompagniet som institution, kampen 



^) Rentekammerets isl. journal A nr. 711. 
») Alpingisbok 1748 og 1749. 

drejede sig om dets beståen eller ikkebeståen. Dette 
sammenstød fandt sted kort efter at Skiili Magnusson 
var bleven udnævnt til landfoged, og den nærmeste 
anledning var de så kaldte „ny indretninger". Land- 
fogden havde fattet den plan at ophjælpe Island ved 
industrielle foretagender i stor stil og til den ende fået 
oprettet et aktieselskab. Men inden man begyndte at 
sætte dette i værk, syntes han, at det var nødvendigt 
at opnå kongens samtykke og understøttelse, for lige- 
som at påtrykke foretagendet et ubrødeligt segl, ti 
han var aldrig et øjeblik i tvivl om. at det vilde møde 
den heftigste modstand fra kompagniets side. Han rejste 
derfor til København i efteråret 1751 og forelagde rege- 
ringen planen. Her mødte han straks en stor imøde- 
kommenhed, og både regeringen og kongen stillede sig 
yderst venligt over for foretagendet. Han udvirkede konge- 
lig resolution på adskillige punkter til fordel for inter- 
essentskabet, så som: 1. at alle i fabrikkerne stående 
kapitaler, aktier og effekter måtte være fri for al arrest 
og hæftelse, være sig enten for gæld eller hvad slags 
forbrydelse, undtagen crimen læsæ majestatis, 2. at 
kongen skænkede 6000 rdlr. til foretagendet og gårdene 
Reykjavik, Effersø og Hvaleyri, og 3. at indretningernes 
produkter måtte stå uden for taksten, så at interessen- 
terne, efter først at have tilbudt kompagniet dem, og 
naar de ikke kunde enes om prisen, måtte sælge dem 
hvor og til hvem de vilde ^). 

Kompagniet følte sig, som venteligt var, i høj grad 
tilsidesat og forurettet ved disse bestemmelser, og nægtes 
kan det heller ikke, at der navnlig ved sidste punkt var 

') Lovs. f. Isl. 3. bd. s. 107. 

gjort et væsentligt indgreb i dets rettigheder. Alligevel 
vovede direktørerne foreløbig ikke at give deres vrede 
luft, da det var bekendt, at kongen var meget gunstig 
stemt imod foretagendet. Desuden har de vel håbet på, 
at indretningerne inden ret længe af sig selv vilde falde 
til jorden. De begyndte derfor at forhandle med land- 
fogden om prisen på produkterne, men der kunde ikke 
opnås enighed. Forhandlingerne antog snart en betænke- 
lig karakter, og ordskiftet blev med hver dag mere og 
niere heftigt. Direktørerne mente, at kompagniet blev 
forurettet både med hensyn til handel og fiskeri, og at 
i følge oktroyen havde ingen anden ret til at drive 
handel. Dette indrømmede landfogden, men føjede til, 
at det jo stod i kompagniets magt at afværge, at dette 
skete, ved at gå ind på at forsyne indretningerne med 
fremmede varer og skaffe dem af med produkterne på 
rimelige vilkår. Endelig måtte regeringen gribe ind og 
skikke stiftamtmanden over Island, grev Rantzau^), til 
at stifte forlig. Dette lykkedes imidlertid ikke. Begge 
parter var blevne så ophidsede, at ingen forhandling 
var længer mulig. Direktørerne nægtede aldeles bestemt 
at indlade sig med de ny indretninger, og landfogden 
var ikke at bevæge til at afslå noget i sine fordringer 2). 
Efter at disse forhandlinger var faldne så ynkeligt 
ud, gik landfogden til regeringen og krævede bistand. 
Han fremhævede, at efterdi regeringen var enig med ham 
i, at realisationen af hans planer var den eneste udvej 
til at hjælpe indbyggerne op af nøden og fattigdommen, 
så måtte den nu ikke lade foretagendet i stikken, blot 



') Stiftamtmand 1750—1768. 

^) Landkommissionens dokumenter, lit. TT. 

fordi direktørerne viste sig halsstarrige. Slutningen blev, 
at regeringen i et og alt gav ham medhold. Såfremt 
kompagniet ikke vilde modtage indretningernes produkter 
eller ikke kunde komme overens med bestyrerne om 
prisen — det vil sige ikke vilde modtage dem til den 
pris, som det behagede landfogden at bestemme — , da 
måtte interessenterne selv føre dem ud af landet. End 
videre tillodes det interessenterne at føre de artikler, 
der skulde bruges til indretningerne, til landet på deres 
egne skibe og at opkøbe uld og skind i landet^). 

Disse forhandlinger og regeringens stilling til fore- 
tagendet i det hele taget fortjener i høj grad vor op- 
mærksomhed. Man må ikke glemme, at regeringens be- 
sti'æbelser i dette tidsrum, lige så vel som i de fore- 
gående, gik ud på at udvikle dansk industri og skaffe 
markeder for danske produkter. De danske bilande og 
kolonier var naturligvis selvskrevne som markeder for 
den danske industri, og udelukkende for den, da jo 
handelen var monopoliseret. I Island havde forskellige 
danske produkter, som korn, klædevarer, lærred, tov- 
værk og garvede skind, fundet god afsætning. Ved de 
ny foranstaltninger blev Island, i det mindste delvis, luk- 
ket som marked for disse produkter, da de nu skulde 
dyrkes og forarbejdes i selve landet, og regeringen be- 
falede udtrykkeligt, at ikke blot skulde klædevarerne fra 
fabrikkerne i Reykjavik forhandles i alle havne, med 
udelukkelse af alle andre klædevarer, men at de også 



') Resol. 11. apr. og 8. maj 1752 (Lovs. f. Isl. 3. bd. s. 119 og 
124). Smlgn. også resol. 3. apr. 1753 (Lovs. f. Isl. 3. bd. 
s. 163 f.), hvorved det tillades interessenterne at forhandle 
kødet af deres slagtekvæg i København, i fald kompagniet ikke 
vil modtage det. 

skulde føres til København og forhandles der ved siden 
af de danske fabrikata, ja begunstigede dem i enkelte 
tilfælde fremfor disse ^). Og ikke nok med, at regeringen 
ad lovens vej tilsagde de ny indretninger sin beskyttelse; 
også pekuniært bragte den betydelige ofre, idet de af 
kongens kasse blev fra tid til anden understøttede med 
tilskud i klingende mønt, der alt i alt beløb sig til 
61000 rdlr. Regeringens forhold til de ny indretninger 
beviser bedre end noget andet, at den tanke lå fjærnt 
fra den at ville udbytte Island til fordel for Danmark. 

Netop på samme tid, som land fogden arbejdede på at 
få de ny indretninger i stand, tog han sig også for at 
undersøge kompagniets handel og opdrive beviser imod 
det. Han var nu en gang kommen 1 harnisk og var 
ikke til sinds at hvile, før han havde fået opsamlet en 
sådan mængde lovformelige beviser imod det, at det 
blev nødt til at opgive den islandske handel og måske 
oven i købet udrede en klækkelig sum i skadeserstat- 
ning. Det faldt ham heller ikke så vanskeligt. Fra år 
til år blev kompagniets handel mere utålelig. I 175^ 
regnede det med klager, navnlig over utilstrækkelig mel- 
tilførsel. Til Holmens handelsplads (Reykjavik) førtes 
der i dette år så ringe mængder kornvare, at de af ind- 
byggerne, som bragte 70 føringer (700 ft) fisk til handels- 
pladsen, kun fik ^k tønde mel, og de allerfleste fik 
intet. Amtmanden og landfogden gik derfor til køb- 
manden og bad ham efterlade 20 skft af den fisk, han 
havde fået, ti ellers kunde man forudse, at folk vilde 
dø af sult, men deres bøn blev nægtet. Amtmanden 



Således anvendtes en del af de islandske fabrikata til hæren 
og flåden. 

fortæller i et brev til regeringen, at købmændene på 
alle måder, både ved løfter og trusler, søgte at få ind- 
byggerne til at levere fisk og kød til handelen, og gav 
dem ikke andet i stedet end kramvare. Ud på vinteren 
blev tilstanden så betænkelig, at øvrigheden måtte bryde 
handelshusene op og uddele de foreliggende varer. Det 
var navnlig landfogden, der gik i spidsen, og han måtte 
på adskillige steder møde i egen person, da sysselmæn- 
dene ikke turde påtage sig ansvaret^). 

Efter at der hele landet over var optaget tings- 
vidner angående handelen og tilstanden overhovedet, be- 
gav landfogden sig til København for at overbringe rege- 
ringen dem. Han ledsagede dem med en skrivelse, der 
klart fremstillede forholdene fra den tid af, da hør- 
kræmmerkompagniet tiltrådte handelen, og som man 
kunde vente, lagde han ikke skjul på de dårlige sider. 
Han giver kompagniet skylden for al den elendighed, 
der herskede på Island, og slutter med at forudsige 
landets fuldstændige ødelæggelse og indbyggernes ruin, 
såfremt der ikke skete en forandring 2). Regeringen 
kunde foreløbig ikke gøre andet end indskærpe kom- 
pagniet at holde sig oktroyen efterrettelig og på ny op- 
fordre sysselmændene til at indkræve, hvad der be- 
høvedes af varer. Klagerne var så omfangsrige og hele 
sagen af en sådan beskaffenhed, at den måtte under- 
søges grundigt, og dertil udkrævedes der tid. 1755 ind- 
sendtes igen tingsvidner, og landfogden ledsagede dem 
med en promemoria, hvor han foreslår, som den eneste 
udvej til frelse, at kongen overtager handelen^). 

') Rentek. isl. journal 1753 nr. 1830, 1832—33, 1840, 1902 o. fl. 
") Dokuin. ang. den isl. handel og de ny indretn. 1753—56 lit. A. 

(Rigsarkivet). 
*j Isl. handelssager 1705—1770 (Rigsarkivet). 



Digitized by VjOOQIC 



40 Jon Jénsson. 574 

I året 1756 var handelen så elendig som ingensinde 
før. Det var ikke nok med, at der i enkelte havne 
indførtes både dårlige og utilstrækkelige varer, men dette 
gentager sig i alle havnene. Hertil kom fiskemangel 
og dådigt vejrlig ved kysten, og vulkanudbrud og gi-æs- 
mangel i det indre af landet. Intet under derfor, at folk 
døde i massevis af hunger. De udtærede indbyggere 
faldt om af mathed under arbejdet eller sultede ihjel 
inde i de tomme hjlter. Det ringe kvantum mel, der 
var blevet ført til landet, var helt råddent og vrimlede 
af maddiker. Alligevel var der formelig rift om det*). 
Amtmand Magnus Gislason meddeler, at omtr. 1108 men- 
nesker var døde af sult, og hvis kongen ikke havde for- 
barmet sig over landet og skænket 2000 tønder mel til 
de nødlidende, er det ikke godt at forudse, hvad enden 
vilde være bleven 2). 

Allerede den 30. marts 1756 var der bleven nedsat 
en kommission til at undersøge klagerne og dømme 
mellem kompagniet og indbyggerne. Da direktørerne 
beklagede sig hæftigt over de ny indretninger og til dels 
gav dem skylden for, at det gik som det gik med han- 
delen, skulde denne sag også undersøges. Kommissionen 
bestod af viceadmiral Fontenay, etatsråderne Holmsted 
og Kløcker og generalprokurør Stampe. De hovedpunk- 
ter, kommissionen skulde afgive sin betænkning over, 
var følgende: 1. om de ny indretningers konvention af 
4. jan. 1752 kunde i nogen henseende være skadelig for 
kompagniet, samt hvorvidt bemeldte indretningers inter- 



M Rentek. isl. journal 1756, nr. 2462-63, 2470, 2524, 2527, 2529— 
31, 2555 og 2572. Smlgn. Ekstrakter af nogle fra Isl. indk. 
breve 1743—1760 i Rigsarkivet. 

2 1 Lovs. f. Isl. 3. bd. s. 258 f. 

essenter havde foretaget noget kompagniet til skade; 
2. om kompagniet havde forsvarlig forsynet landet efter 
oktroyen, og 3. hvorledes hensigten med de ny indret- 
ninger bedst kunde opnås, og hvorledes man for frem- 
tiden bedst kunde forebygge tvistigheder mellem kom- 
pagniet og indretningerne^). 

Til første punkt svarede kommissionen, at den ikke 
kunde indse, at konventionen af 1752 havde skadet 
kompagniet. Tvert imod mente den, at indretningerne, 
som utvivlsomt var såre nyttige for landet, også med 
tiden vilde umiddelbart blive til nytte for kompagniet 
ved at ophjælpe jordbruget og fiskeriet og således for- 
bedre befolkningens kår. Angående det andet punkt 
fandt kommissionen, at kompagniet i adskilligt havde 
syndet imod oktroyen. Lige fra 1744 af havde korn- 
tilførselen været utilstrækkelig, uagtet kompagniet af 
regeringen mange gange var blevet formanet til at for- 
bedre sin opførsel. Selv om tingsvidnerne fra 1755 i 
overensstemmelse med kompagniets udsagn til dels var 
urigtige, hvad der dog vist nok ikke var tilfældet, så var 
der dog alligevel én omstændighed, som var tilstrækkelig 
til at fælde kompagniet, nemlig den, at skønt de is- 
landske embedsmænd, efter direktionens eget forslag, 
havde rekvireret så meget korn for år 1755, som de 
anså for tilstrækkeligt, og Rentekanmieret havde tilstillet 
direktionen disse rekvisitioner i god tid, så havde de 
dog til adskillige af de største havne kun ført ^k af det 
forlangte. Desuden havde madvaren undertiden været 
af den beskaffenhed, at man ikke kunde byde den til 



^) Lovs. f. Isi. 3. bd. s. 232 og Norsk Relations- og Resolutions- 
protokol 1756 nr. 39. 

kreaturer, endsige til noget menneske. Da nu kompag- 
niet ikke kunde anføre andre forsvarsgrunde end den, 
at indbyderne var så luddovne, at de ikke gad være 
om sig, og at den herskende nød netop stammede her- 
fra, samt at rigeligere korntilførsel end mere vilde for- 
øge denne ladhed, så var allerede hermed dommen fældet 
over kompagniet. Kommissionen mente derfor, at der 
var god grund til at anlægge sag imod kompagniet og 
gøre påstand på fuld erstatning for den ødelæggelse, det 
havde anrettet, samt oktroyens ophævelse. Angående 
3. punkt satte kommissionen sig i forbindelse med direk- 
tørerne og landfogden, og prøvede på at få dem til at 
slutte en overenskomst, men forgæves. Der kunde ingen 
enighed opnås. Kommissionen foreslog derfor at tillade 
interessenterne at lade deres hukkerter gå mellem Island 
og Danmark efter fornødenhed*). 

Regeringen erklærede sig enig med kommissionen 
angående kompagniets mangelfulde forsyning af landet, 
og gav den medhold i, at der var fuld grund til at sag- 
søge kompagniet for brud på oktroyen, men den anså 
det dog ikke for rådeligt at anlægge sag, og det navnlig 
af to grunde. For det før^te vilde det forvolde betyde- 
lige omkostninger og medtage lang tid, for det andet 
vilde den omstændighed, at kompagniet blev idømt en 
høj bøde, hvad regeringen ikke tvivlede om at ville blive 
tilfældet, dersom sagen kom for lov og dom, måske give 
stødet til, at ingen for fremtiden turde overtage den is- 
landske handel. Regeringen var derfor mest tilbøjelig 
til at vise mildhed og eftergivenhed i denne sag. Imid- 
lertid var det dog ikke et øjeblik dens mening, at hør- 

^) Norsk Relations- og Resolutionsprotokol 1757 nr. 56. 

kræmmer kompagniet skulde vedblive at drive handelen, 
og den var villig til betydelige ofre, hvis den dermed 
kunde bevæge kompagniet til at afstå fra handelen med 
det gode. Sagen var nemlig den, at der endnu var 14 
år tilbage af forpagtningstiden, så regeriugen kunde ikke 
tvinge kompagniet til at træde fra uden ved dom. Rege- 
ringen foreslog derfor, at såfremt kompagniet erklærede 
sig villigt til at fratræde handelen inden næste års slut- 
ning (1758), skulde det ikke alene fritages for al tiltale, 
men desuden eftergives den halve del af afgiften for 
årene 1756—1758, til sammen 24000 rdlr. Dette blev 
stadfæstet af kongen ved resolution af 16. maj 1757*). 

Da resolutionen kom til Island, blev der almindelig 
glæde, og man troede endelig at se bedre tider i møde. 
Skiili Magnusson var ikke mindst glad, og han kunde 
også med god samvittighed tilskrive sig en del af æren 
for, at kompagniet nu måtte træede fra. Men han gav 
sig ikke tid til at hvile på sine lavrbær. Nu var netop 
tiden inde til at få forbedringer indførte i dette stykke. 
Han satte sig derfor til at nedskrive en betænkning om, 
hvorledes handelen burde indrettes på Island for at 
både kongen og indbyggerne kunde være vel tjente med 
det, og da hans betænkning er den første udførlige ud- 
talelse fra islandsk side angående dette vigtige spørgs- 
mål og ellers i mange henseender interessant, vil jeg 
tillade mig at anføre den her i uddrag. 

Han begynder som sædvanlig med nogle stikpiller 
til købmændene, og beskylder dem for, at de med flid 
har søgt at vedligeholde indbydernes fattigdom og uviden- 
hed, da disse var de grundpiller, hvorpå monopolsyste- 

') Lovs. f. Isl. 3. bd. s. l277 it 

inets uundværlighed beroede. Imod forventning giver 
han købmændene til dels ret i den beskyldning, at Is- 
lænderne ved deres egen uduelighed er skyld i den her- 
skende elendighed, idet han henpeger til det faktum, at 
købmændene driver al handelen med deres egne folk og 
for resten udfører en stor del arbejde, som indbyggerne 
selv burde kunne påtage sig, t. eks. at male melet, bage 
brødet, brygge øllet, brænde brændevinen, spinde tobak- 
ken, spinde og væve lærredet, slå fiskelinerne, slagte 
kvæget, salte fisken osv. Denne omstændighed i forbin- 
delse med, at Islænderne selv hidtil har været udeluk- 
kede fra at tage del i handelen, anser landfogden for 
hovedgrunden til den nærværende tingenes stilling. 

Handelen burde først og fremmest indrettes mere 
sparsommeligt end hidtil. Dette kunde ske ved at sløjfe 
en del af de mange havne, der årlig blev besejlede. 
Alt i alt besejledes der årlig 24 havne med 19 skibe af 
23 købmænd med deres undergivne, som t. eks. kokke, 
bødkere , afhændingsmænd , arbejdskarle , halvkarle og 
kramboddrenge, alt i alt fra 6 — 12 personer i hver 
havn efter distriktets størrelse. Dette burde forandres i 
den retning, at kun 5 af de 24 havne besejledes til 
stadighed som hovedhavne, medens resten dels afskaffe- 
des, dels brugtes til lade- og lossesteder for korn, fisk, 
tømmer osv. I hver af disse 5 hovedhavne skulde der 
sidde 1 overkøbmand året rundt, i modsætning til den 
forrige ordning, hvor de kun om sonmieren opholdt sig 
i Island. I udhavnene derimod skulde der kun drives 
handel på visse tider af året. I de 5 hovedhavne 
burde der altid findes store oplag af fødevarer og andre 
nødvendighedsartikler, hvormed udhavnene i påkommende 
tilfælde kunde blive forsynede. Kornet burde føres umalet 

til landet og indbyggerne opmuntres til at anlægge vand- 
møller. End videre bm-de bødkere og andre håndvær- 
kere nedsætte sig i hovedhavnene. Ved denne ordning, 
mener landfogden, kunde der spares omtr. 30,000 rdlr., 
.som burde anvendes på de ny indretninger. 

Fremfor alt burde man dog i følge landfogdens 
mening have opmærksomheden henvendt på, at Islands 
indbyggere kunde tage del i handelen. Dette vilde vel 
mange anse for en umulighed, men landfogden mener 
dog, at det kunde lade sig gøre, og foreslår følgende 
som den sikreste, ja vel som den eneste mulige udvej. 
Alle gårdejere på Island sætter efter en t)å tinge atte- 
steret specification deres jordegods som underpant og 
forsikring imod et lån af Københavns bank eller kongens 
kasse, stort 150,000 rdlr., på næstkommende 5 år med 
gangbar rente, som årlig skulde blive betalt til visse ter- 
miner. Fortjenesten af handelen i ovennævnte 5 år 
skulde, efter at renter og omkostninger var fraregnede, 
anvendes til afbetaling af den lånte kapital, hvorimod 
enhver gårdejer blev ejer af en så stor del af den i 
handelen stikkende kapital, som proportionalt svarede til 
det jordegods, han oprindelig stillede som underpant. 
Handelen skulde, i det mindste i de første 5 år, sortere 
under en samlet direktion med sæde i København, og 
da Islænderne var medinteressenter, burde også nogle 
af dem sidde i direktionen. 

Til slutning fremhæver landfogden stærkt monopol- 
handelens — navnlig den indenrigske monopolhandels — 
skadelighed, og erklærer sig afgjort for frihandel. Dog 
mener han, at frihandel for tiden umulig kan 
indføres på Island, begrundet på adskillige omstæn- 
digheder, som han nærmere udvikler, og hvoriblandt 

han især fremhæver landets fattigdom og indbyggernes 
uerfarenhed* I tilfælde af, at indbyggerne selv ikke kom 
til at deltage i handelen, erklærer han sig mest for 
separathandel, idet han mener, at konkurrencen vilde 
være gavnlig*). 

I sommeren 1757 var der på Island almindelig be- 
vægelse og stærk spænding i anledning af handelsspørgs- 
målet. Amtmand Magnus Gislason^) opfordrede alle 
landets sysselmænd til at give møde på Altinget for at 
drøfte sagen, men mange af dem var forhindrede, hvor- 
for man blev enig om at danne et udvalg af 6 med- 
lemmer for at overveje spørgsmålet. Iblandt dem var 
landfoged Skiili Magnusson. De øvrige 5 fulgte så med 
ham til Vidø — landfogdens residens — og tog fat på 
sagen. Landfogden forelagde dem ovenanførte betænk- 
ning, som efter en uges diskussion blev antaget ufor- 
andret „og godkendt af alle udvalgsmedlemmerne" i følge 
landfogdens referat. Desuden opfordrede de enstemmigt 
landfogden til at rejse til København i egen person for 
at give sagen større eftertryk. 

Kort efter sin ankomst til København indsendte 
landfogden sin betænkning til grev Thott^) og en gen- 
part deraf til grev Moltke, i den hensigt at bevæge ham 
til at støtte sagen. I november forelagde Thott Kammer- 
kollegiets medlemmer landfogdens betænkning, og hver 
enkelt af dem skulde overveje sagen og udtale sin 
mening desangående. De fleste af medlemmerne udtalte 
sig gunstig om forslaget, ja der gik endog rygter om, at 



') Den isl. Landkommissions dokumenter lit. TT, tillæg nr. 16 

(Rigsarkivet). 
^) Magnus GMason var amtmand 1756 — 1766. 
^) Han var ved denne tid 1. deputeret for finanserne. 

kongen personlig var stemt for det, men på grund af et 
af medlemmernes upasselighed, og vel også på grund af 
Thotts betænkeligheder, opsattes sagen til næste år. 
Landfogden fik gentagne gange foretræde hos Thott og 
understøttede sagen på det kraftigste, og den 3. januar 
forhandlede de en hel eftermiddag. Thott lagde ingen 
skjul på, at han i mange henseender var gunstig stemt 
for forslaget, men han nærede dog store betænkeligheder 
ved at indføre en så gennemgribende og hovedkulds 
forandring. Så længe Islands indbyggere var så dårlig 
situerede i økonomisk henseende, som de for tiden fak- 
tisk var, mente han ikke, at de kunde tage del i han- 
delen. Derimod udtalte han sig særdeles gunstig for 
genindførelse af separathandelen. Landfogden søgte af 
al magt at omstemme Thott, men forgæves. Han turde 
ikke påtage sig ansvaret for en så stor og i henseende 
til Islands fremtid så tvivlsom forandring^). 

Man vil nu måske synes, at Thotts vægring ved at 
opfylde landfogdens ønsker, som jo gik ud på at fri Is- 
lænderne ud af handelskompagniernes kløer, nærmest 
måtte udtydes som forsøg på undertrykkelse af Islæn- 
dernes nationale bestræbelser. Dette var dog ingenlunde 
tilfældet. Det var let forståeligt, at Thott måtte nære 
store betænkeligheder ved at gå ind på landfogdens for- 
slag. For det første måtte det være ham som en af 
regeringens mest fremtrædende medlemmer vel bekendt, 
at kun de færreste blandt Islænderne i virkeligheden 
fuldt ud godkendte landfogdens plan. De allerfleste 
islandske embedsmænd, som i deres breve til regeringen 
berørte handelsspørgsmålet, betoner stærkt unmligheden 



^) Landkommissionens dokumenter lit. TT, tillæg nr. 18. 

af at indføre frihandel eller blot af at Islænderne skulde 
kunne tage del i handelen, og det må være nok med 
hensyn hertil at henvise til Rentekammerets islandske 
journaler fra denne tid. De yderst få skrifter eller breve 
fra denne tid, som helt ud anbefaler frihandel eller lig- 
nende radikale foranstaltninger, var næsten uden und- 
tagelse anonyme, og kunde således ikke godt komme i 
betragtning, når talen var om en så vigtig sag*). Med 
hensyn til landfogdens angivelse, at udvalget i Vidø 
fuldstændig bifaldt hans plan, må det være nok at frem- 
hæve, at udvalgets betydeligste medlem, daværende laug- 
mand, senere amtmand og stiftamtmand Olafur Stephen- 
sen, i alle sine breve til regeringen både før og senere 
stærkt betoner umuligheden af at indføre frihandel eller 
give Islænderne del i handelen. Ja, han kæmper endog 
stærkt imod alle forslag, som går i retning af handels- 
frihed, som t. eks. når han i en af sine skrivelser til 
Landkommissionen 1770 bekæmper landfogdens handels- 
forslag af 1767 ved at benytte landfogdens egne ældre 
udtalelser om umuligheden af frihandel imod ham ^). 
Desuden, hvorfor skulde udvalget have siddet en hel uge 
og diskuteret et forslag, som alle var enige om? Nej, 
sagen er vel den, at forslaget, skønt landfogden påstår 
det modsatte, sikkert nok, i al fald i begyndelsen, har 



^) Således t. eks. en afhandling, som førte titelen ^Anonymi be- 
tænkninger over den islandske handel.'' 1755. (Steph. nr. 75.) 
Forfatterens tanker stemmer i en aldeles forbausende grad 
overens med landfogdens. Han foreslår, at handelen frigives 
for alle nationer, eller også at den overdrages til Islænderne, 
og at de forstrækkes med den nødvendige kapital mod under- 
pant i jordegods. Man skulde næsten antage, at afhandlingen 
stammede fra landfogdens hånd, skønt stilen ikke tyder derpå. 

^) Landkommissionens dokumenter ht. II. 

mødt en bestemt modstand fra medlemmernes side, og 
først er gået igennem efter en heftig kamp. At forslaget 
er gået igennem, må vel nærmest tilskrives landfogdens 
overlegenhed, den han besad ikke i følge en særlig stor 
intelligens eller skarpsindighed, men i følge sin personlig- 
heds magt, sin energi, sin på en gang hensynsløse dri- 
stighed og sejge udholdenhed, forenet med en beundrings- 
værdig smidighed i debatten. Disse hans egenskaber har 
vel her som så ofte ellers gjort udslaget og erhvervet 
ham modstandernes samtykke uden dog at kunne over- 
bevise dem. 

Foruden at Thott ganske naturlig måtte betænke sig 
to gange inden han skred til en så afgørende omvælt- 
ning i handelssagen, som landfogdens betænkning til- 
rådede, en omvæltning, som måtte siges at stride imod 
den almindelige bevidsthed i de tider, kunde det heller 
ikke falde vanskeligt, til trods for det sunde og beret- 
tigede i forslaget, at finde adskillige svage punkter deri. 
Det vilde næppe have kunnet undgås, såfremt danske 
købmænd i forening med Islænderne drev handelen — 
og det var jo meningen i følge forslaget — , at de da på 
grund af deres overlegenhed på det merkantile område 
snail måtte få afgørende indflydelse på handelens drift 
og vilde prøve på at føre den ind på de gamle baner, 
hvilket igen vilde afstedkomme evindelige kævlerier og 
rivninger. Og end videre, hvem vilde kunne garantere 
overskud af handelen, således at afdragene regelmæssigt 
kunde betales? Det var langt fra sjældent tilfældet, at 
handelen intet overskud gav, eller i al fald kun ubetyde- 
ligt. Desuden måtte der ofte fra år til år indskydes ny 
summer for at sætte fart i en eller anden gren af han- 
delen, og hvor skulde Islænderne i så fald skaffe penge 

4 

fraV Disse og adskillige andre indvendinger måtte nød- 
vendigvis påtrænge sig én, og forslaget var i det hele 
taget ingenlunde så overbevisende eller støttet af så 
vægtige argumenter, som sagens vigtighed syntes at 
kræve. 

På grund af disse omstændigheder forekommer det 
os naturligt, at Thott viste forsigtighed, og at han ikke 
var videre tilbøjelig til, sådan som sagerne stode, at 
indføre så gennemgribende forandringer. Imidlertid var 
han tilbøjelig til at efterkomme det almindelige ønske 
om genindførelse af separathandelen, og opfordrede i 
den anledning landfogden til at fremkomme med forslag 
til forbedring af taksten m. m. Dette gjorde landfogden 
også, da sagen blev foretaget i Kammerkollegiet i februar, 
og da han så, at det var alvor med genindførelsen af 
separathandelen, indsendte han en ansøgning, hvori han 
andrager om, at handelen på Holmen og Hiisavik måtte 
tilstås de ny indretninger. 

I anledning af alle disse forhandlinger udkom der 
endelig 18. apr. 1758 en kongelig resolution, hvorved 
handelen på de islandske havne enkeltvis blev tilbudt 
lysthavende for et tidsrum af 6 år, dog med undtagelse 
af Holmen og Hiisavik, som blev tilstået de ny indret- 
ninger'). Den 10. maj kom de til offentlig auktion, 
men der gjordes intet antageligt bud. Dette havde rege- 
ringen ikke ventet og blev lidt betænkelig ved sagens 
vending. Adskillige blandt det gamle hørkræmmerkom- 
pagnis medlemmer mente nu at kunne sætte regeringen 
kniven på struben og foreskrive den betingelser. De 
tilbød at overtage handelen, mod at den gamle takst 

») Lovs. f. Ul 3. bd. s. 309. 

bibeholdtes uforandret, og mod at regeringen tilstod dem 
en lille gunstbevisning: amtmand Magnus Gislason og 
landfogden skulde få deres afsked. Herpå kunde rege- 
ringen naturligvis ikke indlade sig, og alle underhand- 
linger strandede^). Imidlertid prøvede man endnu en 
gang at lade havnene gå til auktion, men resultatet blev 
det samme som før^). Der var kun en udvej tilbage: 
kongen måtte overtage handelen. Dette skete så ende- 
lig ved resol. af 9. jan. 1759^). 

Som man kunde vente, høstede Islænderne adskillige 
fordele ved den ny ordning. Der blev i alle henseender 
taget det størst mulige hensyn til deres tarv, og de havde 
god grund til at være fornøjede med sagernes stilling. 
Anderledes derimod regeringen. Det viste sig nemlig 
snart, at handelen kun med nød og næppe ballancerede. 
Den gang det blev besluttet, at kongen skulde overtage 
handelen, var det vel næppe regeringens mening, at den 
for fremtiden skulde drives for kongens regning. Det 
skulde blot være en foreløbig ordning, indtil man kunde 
få en eller anden til at overtage den på tålelige vilkår. 
Og i fald regeringen nogen sinde har næret den tanke, 
at kongen for fremtiden eller i en række af år skulde 
drive handelen, er den vel snart kommen bort fra den 
igen, da det viste sig, at den var meget nær ved at giwe 
underskud. Desuden påførte denne ordning regeringen 
adskillige bryderier og ubehageligheder, idet både direk- 
tionen og købmændene evig og altid henvendte sig til 
regeringen, selv hvor talen var om de allerubetyde- 
ligste sager. Det er derfor ikke så underligt, om rege- 



^) Landkomm. dokumenter lit. TT, tillæg nr. 18. 
'') Lovs. f. Isl. 3. bd. s. 339 f: 
3) Lovs. f. Isl. 3. bd. s. 34L 

ringen blev ked af denne renden på dørene og pønsede 
på en forandring. Herpå tyder i al fald et spørgsmål, 
som den allerede et år efter overtagelsen af handelen 
forelagde Islænderne. Spørgsmålet lyder således: „Hvil- 
ket skulde være bedre for den følgende tid, at 
indføre udi Island en kompagnihandel eller 
en fri, separat kommissionshandel fra Køben- 
havn ?** Hvorvidt der er indløbet mange besvarelser, 
er mig ikke bekendt, men nok er det, at landfogden be- 
svarede det ganske kort, og af hans svar fremgår det, 
som det jo var at vente, at han i tilfælde af forandring 
ubetinget slutter sig til en separat kommissionshandel^). 
Imidlertid blev der foreløbig ikke foretaget noget i sagen. 
Som før bemærket ventede regeringen kun på lej- 
lighed til igen at blive af med handelen, og denne lej- 
lighed lod ikke vente længe på sig. I året 1763 tilbød 
det for nogle år tilbage i København dannede „alminde- 
lige handelskompagni** at overtage den islandske handel. 
Da selskabet var vel situeret og rådede over store kapi- 
taler og desuden gav smukke løfter, slog regeringen til. 
Oktroyen blev udstedt 15. aug. 1763'^). Dette var et 
af de mest skæbnesvagre skridt, regeringen nogen sinde 
havde foretaget med hensyn til den islandske handel. 
Vel blev der taget adskillige forholdsregler imod under- 
trykkelser og oktroyen betydelig skærpet, idet bestem- 
melsen fra oktroyen af 1743 om, at købmændene skal 
udstede edelige attester om skibenes ladning under straf 
af slaveri på livstid, blev indskudt igen (§ 22), foruden 
strænge påbud om besigtigelsen af varerne, men alt 



f) Steph. nr. 55. 

«) Lovs. f. Isl. 3. bd. s. 467 ff. 

dette kunde dog ikke forhindre, at selskabet inden kort 
tid kom i et yderst spændt forhold til indbyggerne på 
Island og tilsidst opnåede at gøre sig næsten endnu 
mere forhadt end hørkræmmerkompagniet. Hertil kom 
endnu, at man begik den store fejl at forene de ny ind- 
retninger med handelen, hvorved der inden kort tid 
opstod hæftige rivninger og senere voldsomme retstrætter, 
som tilsidst endte med indretningernes så godt som 
totale ødelæggelse. Regeringen selv blev mere og mere 
betænkelig ved den vending, sagen tog, og vilde heller 
end gærne befri sig og Islænderne for kompagniet, men 
det var lettere sagt end gjort. Regeringen holdt dog øje 
med kompagniet og fik også lejlighed til at minde det 
om, at det ikke ustrafifet kunde tillade sig at bryde 
oktroyen. I året 1768 førte kompagniet et parti mel 
til Island, som ved nærmere eftersyn viste sig at være 
helt bedærvet og fuldt af maddiker. Ved efterretningen 
tierom besluttede regeringen at anlægge sag imod kom- 
pagniet^), og ved en kommissionsdoni af 8. febr. 1772 
forpligtedes kompagniet til at betale en bøde af 4400 
rdlr.2). 

Der var ved denne tid begyndt at vise sig adskil- 
lige, om end svage tegn til, at man så småt var i færd 
med at komme bort fra merkantilismen og monopol- 
systemet. For det meste var det dog endnu kun en- 
kelte personer, som trådte op imod den, og deres stemme 
var nærmest at ligne ved råberens i ørkenen. Merkan- 
tilismen vedblev endnu i adskillige år både i Danmark 
og i andre europæiske lande at bestå som det en gang 

') Lovs. f. Isl. 3. bd. s. 632 f. 

^) Kongel. resolutioner f. Island 1773 nr. 1 (Rigsarkivet). Lovs. 
f. Isl. 4. bd. s. (3. 

både i teori og praksis knæsatte princip. Der begyndte 
dog som sagt allerede at vise sig tegn til forandring. Så- 
ledes frigaves allerede 1755 handelen på Vestindien for alle 
danske undersåtter. Med hensyn til den islandske handel 
synes regeringen at have været i en vis forlegenhed. At 
lade det almindelige handelskompagni blive ved han- 
delen måtte forekomme regeringen betænkeligt, da kom- 
pagniet ligefrem syntes at foragte oktroyens bestem- 
melser og var over al måde forhadt på Island; at ind- 
føre frihandel var næsten lige så betænkeligt og udkrævede 
i al fald den største forsigtighed og lange og omhy^e- 
lige forberedelser. Misfornøjelsen med kompagniet var 
almindelig, men dog var det kun yderst få stemmer, 
der hævede sig til fordel for frihandelen, og det var 
egentlig ikke uden to mænd. der fuldt ud tilrådede den, 
nemlig landfogden og en forhenværende islandsk køb- 
mand Thomas Balle. Den sidstnævnte udgav i 1760—61 
en bog, hvor han tager ordet for indførelsen af fri- 
handel på Island^). Bogen vidner om en stor kærlighed 
til Island, men forfatterens bevisførelse for frihandelens 
fordelagtighed er meget svag, og består egentlig kun i 
denne passus: Island og Islænderne er sunkne ned i 
armod og fattigdom under monopolhandelen, derfor må 
de kunne rejses igen, når denne ophæves. At regeringen 
dog virkelig har tænkt på forandringer med hensyn til 
handelen på Island, fremgår af en skrivelse fra stift- 
amtmanden over Island, Baron von Prock, dat. 28. nov. 
1769 2). Af denne skrivelse kan man se, at det har 
været påtænkt at sende ham og nogle andre som kom- 

^) Oeconomiske Tanker ofver Island til høyere Betænkning. I— II. 

Kjøbenh. 1760-61. 
2) Islandske handelssager 1705—1770. 

missærer til Island for at undersøge adskillige forhold. 
I en unavngiven plan til instruks, som følger hermed, 
hedder det i § 10: .. „de bør lægge særdeles vind på 
at undersøge landets indvortes og udvortes handel og 
undersøge, hvorledes den sidste oktroy er efterlevet, hvil- 
ket tydelig og sandfærdig bør oplyses og indberettes, 
hvad enten de handlendes forhold befindes godt eller 
misligt", og i § 11: „De bør med al betænksomhed og 
moden overvejelse, så vel selv som med betjenternes 
konsultation, overlægge og indberette, hvorledes en fri 
handel på Island til fordel for indbyggerne samt nytte 
for kongen og undersåtterne i Danmark og Norge kan 
iværksættes, og på hvad måde sådant kunde ske, samt 
nøje eftergranske , hvor vidt landets beboere kunne til 
denne handelens forandring kontribuere". 

Der blev imidlertid ikke noget af denne kommis- 
sion, men året efter (1770) blev den såkaldte „land- 
kommission" sendt til Island. I kommissionens om- 
fangsrige instruks handler § 4 om handelen. Her frem- 
hæves det udtrykkelig, at regeringen tænker på, når det 
alm. handelskompagnis forpagtningstid er udløben, at 
indføre frihandel. Imidlertid skal kommissionen under- 
søge og overveje, hvor vidt en såSan frihandel holdes 
for nyttig eller ikke i henseende til landet, kongen og 
den almindelige interesse, hvorledes den i sin tid kunde 
være at anlægge eller indrette, og endelig hvorledes man 
forud, imedens oktroyen vedvarer, kunde bane vej til 
denne indretning, og hvad dertil udfordres m. m. ^). 

Foruden at kommissionens medlemmer bestræbte 
sig for at gøre sig personlig bekendt med handels- 
forholdene, opfordrede de indbyggerne til at udtale sig 



') Lovs. f. Isl. 3. bd. s. 665 ff. 

oiu denne sag, og det faldt ikke vanskeligt at bevæge 
dem hertil. En overordentlig mængde skrivelser af dette 
indhold indløb til kommissionen, og de fleste af dem 
udtalte sig, som venteligt var, alt andet end smigrende 
om kompagniet. Med hensyn til den fremtidige ordning 
af handelen var meningerne derimod meget delte, og i 
de fleste skrivelser berøres denne side af sagen meget 
flygtig. Kun fra landfogdens hånd erholdt kommissionen 
et udførligt forslag. Dette forslag var affattet i året 
1767 efter opfordring af grev D. Reventlow, og regerin- 
gen anbefalede særlig kommissionen at tage det under 
overvejelse. Hovedindholdet lød som følger^): „§ 1. 10 
duelige handelsmænd, som besidde midler og kredit, 
indkomme til landet fra Danmark, Norge, fyrstendøm- 
merne og Holland og nedsætte sig på lige så mange af 
de hidindtil besejlede 24 havne, som dertil udsøges og 
befindes at være de bekvemmeste. § 2. Bemeldte 10 
handelsmænd antages af Kammerkollegiet. § 3. De nyde 
frihed for al skat og pålæg i næste 10 år, tolden und- 
tagen. Af de landets produkter, som de ved mere tillæg 
af fiskeri, hval- og robbefangst kunne tilvejebringe, 
uden formindskelse i den sædvanlige landets håndtering, 
nyde de også toldfrihed i de første 10 år. § 4. Med 
disse handelsmænd forene indbyggerne deres kræfter og 
formue, efter som de bedst vide og kunne forenes. § 5. 
De nu på havnene residerende købmænd, som besidde 
den dertil fornødne kapital og kundskab, skal frem for 
alle andre antages, og de øvrige islandske handelsfolk 
står frit for at tage tjeneste hos frihandlerne, hvorhos 

V) Plan og Demonstration hvorledes Island kan drive sin egen 
frie Handel, dat. Københ. :24. apr. 1767 (Landkomm. diverse 
protokoller og dokumenter). 

de indfødte Islændere ere de allernærmeste. § 6. Kongen 
udløser kompagniet, som alene består i afbetalingen for 
handelshusene med deres inventarium og de der efter- 
stående handelsvarer efter oktroyen, hvilket i det højeste 
beløber sig til 50,000 rdlr. Disse 50,000 rdlr. godtgøres 
igen i løbet af 10 år ved fordelen af tolden. Det for- 
håbes, at de handelshuse, inventarium og varer, som der 
befindes og således ere udløste, vorde skænkede og over- 
dragne til dem af indbyggerne, som straks i begyndelsen 
indsætte udi handelen hvad de formå, hvilke da nyde 
bemeldte kapital efter den proportion, at de, som ind- 
sætte eller forskyde 50 rdlr., nyde 200 rdlr., hvorefter 
hans indskud til handelen bliver at betragte som 250 
rdlr. § 7. Alle til Island afgående varer inden kongens 
riger og lande skal fortoldes på det sted, de indskibes, 
og medfølge til Island den vedbørlige kvittering. Skulde 
noget ufortoldet eller uangivet antræffes, da skal det 
konfiskeres. Men åf de fra fremmede lande indkomne 
varer svares tolden på den havn, de udskibes. Alle de 
fra Island udgående varer fortoldes i landet, og skal 
tolden prompte betales med penge til toldbetjentene . . . 
§ 8. I Island må ingensteds noget skib lades eller losses 
undtagen på en af de 24 havne under skibs og godsets 
konfiskation, og de af indbyggerne, som overbevises om 
at have andetsteds været ombord i noget skib for at 
handle eller undtagen som lodse, skal have deres boslod 
forbrudt og gå sin livstid i slaveriet. § 9. Tilførselen 
sker fra den havn i rigerne eller provinserne, som de 
handlende finde for godt, og de fremmede varer som 
salt, tobak, vin, tømmer, jern, hamp, tjære og kornvare 
indføres direkte fra første hånd. De islandske varer 
losses og forhandles der, hvor de handlende finde det 

fordelagtigst. § 10. Formedelst de forøgede embeds- 
forretninger og forespørgsler, som denne så uvante fri- 
handel vil forårsage, skal stiftamtmanden til stadighed 
opholde sig i landet, og der ansættes 2 amtmænd, en 
for Syd- og en for Nordlandet." — Efter landfogdens 
beregning vil tolden af de fra Island udgående varer 
årlig udgøre 10,751 rdlr. 70 sk. og af de til Island årlig 
indførte varer 18,795 rdlr. 19^/2 sk., tilsammen 29,546 
rdlr. 89V2 sk. Årlige udgifter vil andrage 2500 rdlr., så 
resten bliver altså 27,046 rdlr. 897^ sk., hvilket i 10 år 
vil udgøre over 270,000 rdlr. Deraf fragår til kompag- 
niet den oprindelige udbetalingssum 50,000 rdlr., med 
rente 20,000 rdlr. = 70,000 rdlr. Tilbage bliver da som 
beholden told i 10 år 200,000 rdlr., i steden for at for- 
pagtningsafgiften, der årlig udgør 7000 rdlr., i 10 år 
kun giver 70,000 rdlr. 

Det forholder sig med dette forslag ligesom med 
forslaget af 1757: det indeholder adskillige sunde tanker, 
men også en del stærkt iøjnefaldende fejl og vildfarelser. 
Vi vil imidlertid lade landfogdens samtidige beholde 
ordet for at kritisere det, og på kritik manglede det 
ikke. Den betydeligste af forslagets modstandere var 
amtmand Olafur Stephensen, som bekæmpede det i en 
udførlig skrivelse til landkommissionen ^). Amtmanden 
tror, at landfogdens forestilling er vel ment, men at den 
er af den art, at den hverken vil befordre landets eller 
kongens interesse, og efter landets nuværende tilstand 
umulig at sætte i værk. Angående den projekterede 
told, da mener amtmanden, at den i fiskeløse åringer 
eller ved indfaldende kvægdød vil blive meget uvis. For 

O Landkomniissionens dokumenter lit. II. 

nærværende tid udskibes vel ikke en gang 1000 tdr. kød 
af de projekterede 5000, som skulde give 2031 rdlr. 
70 sk. i told. Af fåreskind, uld og uldengods, hvoraf 
tolden beregnes til 2791 rdlr. 70 sk., udføres heller 
ikke Vs af det projekterede. Angående indførte varer 
mener han også, at tolden er altfor højt anslået. 
T. eks. mener han, at den af klæderarer anslåede told 
1333 rdlr. 32 sk. ikke kan passe, såfremt det er menin- 
gen, at fabrikkerne skal være i drift. For øvrigt har 
amtmanden følgende indvendinger at gøre: § 1. Når 10 
handlende skal udvælges og antages til at føre han- 
delen, da er dette i grunden ikke nogen frihandel, men 
separat-monopolhandel. En fri handel kan ikke bindes 
til visse personer. § 2. Disse 10 handlende vilde op- 
købe alle 'de bedste varer og udelukke andre, så de 
tabte lysten til at drive handel her. § 3. Den høje 
told vilde forårsage høje priser. Det er desuden tvivl- 
somt, om man kunde få 10 handlende til at nedsætte 
sig på Island, da handelen er forbunden med mango 
besværligheder og har i slette åringer taget hårdt på 
mange købmænd, selv om de har tjent betydeligt i gode 
år. T. eks. erindrer han år, hvor der på Holmen 
(Reykjavik), som er en af de bedste havne, og hvis ud- 
redning årlig koster 12,0(X) rdlr., kun er indkommet 
(K) skfl fisk og nogle få pakker uldengods. Fra Hofsos, 
den bedste slagterhavn, udgår det ene år over 800 tdr. 
kød og tælle efter proportion, men året derpå kun GO 
tdr. Nogle af havnene er desuden så farlige, at de 
handlende tit og ofte forliser både skib og gods. t. eks. 
Eyrarbakki, Båtsendar, Skagastrond og Hiisavik, hvilket 
let kan ruinere en enkeltmand, medens et helt kompagni 
bedre er i stand til at tåle det. § 4. Det er at be- 

frygte, at ingen frihandler vilde opsejle eller forsyne de 
havne i landet, som ikke kunde tilvejebringe enten 
fisk, kød eller anden fordelagtig vare, som ofte og 
mange gange hænder i hårde år. Hvis der indfaldt 
ugunstige år over hele landet, så eksporterne blev meget 
ringe, stod man fare for, at ingen vilde opsejle det. 
Således kom der år 1324 kun et skib til landet, år 132G 
intet, år 1567 et eneste til Hofsos, år 1660 og 1661 
intet. § 5. Tilførselen kunde ikke kontrolleres, idet en- 
hver købmand vilde føre den vare, han kunde afsætte 
med støi-st fordel, og undlade at føre nødvendige varer. 
§ 6. Hvis frihandlerne og indbyggerne ikke kunde enes, 
vilde frihandlerne blive altfor dristige og mishandle ind- 
byggerne som i forrige tider, især den fattige almue, og 
det vilde blive hartad umuligt at søge ret i England, 
Frankrig, Tydskland, Holland osv. § 7. Det var at be- 
frygte, at disse frihandlere ikke vilde unde den fattige 
almue nogen kredit, som dog tit gøres fornødent, især i 
hårde år. § 8. De handlende vilde ikke lade nogen 
madvare blive liggende i havnene, som man i nøds- 
fald kunde gribe til. § 9. I tilfælde af en europæisk 
krig vilde handlende fra de krigsførende lande måtte 
afbryde deres handel. — Amtmanden mener, at separat- 
handel vilde være den bedste for landet, og foreslår i 
den anledning følgende punkter: 1. En fiskerhavn og en 
slagterhavn burde under et forpagtes til en separat- 
handler, som forhen har været skik og brug. Derved 
vilde opnås højere afgift af landet, end kompagniet giver. 
± Havnene burde ikke bortforpagtes på mere end 6 år 
ad gangen, ti derved vilde forpagterne beflitte sig på at 
handle samvittighedsfuldt for at få tiden forlænget, og 
så kunde landet, hvis denne handelsmåde ikke viste sig 

at være heldig, desto før blive de handlende kvit. 3, Til 
denne separathandel måtte så vel Norske som Danske 
antages. 4. Da der er 2 flere fiskerhavne end slagter- 
havne, så vilde det være heldigt at forpagte Havnefjord 
og Keflavik til indbyggerne selv og tillade dem at føre 
varerne hvorhen de vilde. Afgiften af disse havne 
skulde svares af hele landet og handelen føres for lan- 
dets regning. — Endelig siger amtmanden, at der til ham 
er indkommet breve fra de fornuftigste mænd i landet, 
hvori de beder ham at forestille frihandelens skade- 
lighed. 

Da det er af interesse for os i denne sammenhæng 
at kende Islændernes anskuelser med hensyn til handels- 
spørgsmålet, vil jeg tillade mig i korthed at anføre per- 
sonlige udtalelser herom af nogle af landets mest frem- 
ragende mænd, sådan som de foreligger i landkommis- 
sionens dokumenter. Biskop Finnur Jonsson kan ikke 
tilråde frihandel, men anser separathandel for den tjen- 
ligste^). Laugmand Bjørn Markusson anser frihandel for 
den bedste i sig selv, når den altid kunde forsynes med 
eksporter; men efter landets nærværende slette omstæn- 
digheder kunde den blive den farligste, da den ikke så 
vel kan tvinges ved loven. Separathandel anser han for 
meget usikker, da ventelig ingen vilde have de fattigere 
havne, men alle de gode, og altså kompagnihandel som 
et malum necessarium og sikrest i statu qvo. da kom- 
pagniet efter oktroyen kan tvinges til at forsyne landet 
Han mener, at så vigtig en sag ikke bør bygges på så 
usikker en spekulation, som al handel er, undtagen 
kompagnihandel-). Vicelaugmand Magnus élafsson anser 

M Landkomm. dokum. lit. G 2. 
^) Landkomm. dokum. lit. K. 

vel frihandel for særdeles tjenlig, men er bange for, at 
kongens kasse skal tabe ved den^). Sysselmand j)orsteinn 
Magnusson anser Island ikke tjent med frihandel af alle 
nationer, så længe det ikke er i forsvarsstand, men indtil 
videre bedst tjent med separat kompagnihandel af alle 
kongens undersåtter-). Syssehnand Gudmundur Runolfs- 
son ønsker frihandel indført i sin tid, men landet fore- 
kommer ham så udmattet, at frihandel i begyndelsen 
vilde blive vanskelig og have langsom fremgang, ja kunde 
gælde nogle, om ikke mange menneskers liv, om der 
skulde indfalde hårde og fiskeløse åringer'*). Sysselmand 
Jon Eggertsson mener, at frihandel er unyttig og utjenlig 
for Island*). Sysselmand Jon Benediktsson tør ikke fore- 
slå frihandel for nærværende tid, men foreslår at be- 
gynde med separathandel ^). Sysselmand Ly5ur Gud- 
mundsson anser landet ikke tjent med frihandel, men 
råder til separathandel ^). Sysselmand Bjarni Haldorsson 
anser for nærværende tid kompagnihandel for at være 
den tjenligste'). Laugmand Sveinn Solvason siger i et 
privatbrev til amtmand Stephensen: „Jeg er meget imod 
planen til frihandelen, ønskede Deres velbyrdighed vilde 
konmie i vejen for samme, på det vi skal ej falde i 
endnu slettere omstændigheder. Separathandel har alle 
tider været den allerbedste og tjenligste for landet" ^). 
V^icelaugmand Jon Olafsson mener, at alle anstalter til 



M A. st. lit. LL 1. 

'} A. st. lit. H. 

-') A. st. lit. II ± 

*) A. st. lit. Kk 1. 

^) A. st. lit. AA nr. ± 

'*•) A. st. lit. Ft nr. 1. 

') A. st. lit. P. 

M A. st. lit. II. 

landets opkomst vil være forgæves, indtil handelen 
gives fri. Han tvivler ikke på, at sådan handel vil 
linde liebhabere i Danmark, Norge og fyrstendøm- 
merne. Ellers tilstår han, at Islænderne nu er altfor 
uformuende til at føre en aktiv handel, hvorfor de må 
nøjes med den passive, når den kun var fri^). Syssel- 
mand Magnus Ketilsson mener, at frihandel i alle hen- 
seender er den tjenligste og vil blive det sikreste middel 
til at forøge landets produkter og velstand. Alt det, 
som beviser kompagnihandelens skadelighed for Island, 
beviser frihandelens fordelagtighed for samme-). Syssel- 
mand Jon Arnorsson bifalder fuldstændig landfogdens 
plan^). 

Man vil af de her anførte udtalelser kunne slutte 
sig til den almindelige stemning på Island med hensyn 
til handelsspørgsmålet. Næsten alle landets embedsmænd 
var enige om, at tiden til at indføre frihandel endnu 
ikke var kommen. Kun tre, foruden landfogden, til- 
rådede at indføre den ufortøvet; men om to af dem. 
sysselmændene Magnus Ketilsson og Jon Arnorsson, er 
det at sige, at den førstnævnte var landfogdens søstersøn 
og den sidstnævnte blev kort derpå hans svigersøn, og 
begge må de antages at have været personlig påvirkede 
af ham. 

Landkommissionens medlemmer var noget vaklende 
med hensyn til handelsspørgsmålet. Islændernes menin- 
ger om handelens foreløbige ordning var jo temmelig 
delte, da nogle rådede til bibeholdelse af kompagni- 

^) A. st. lit. U. Se for øvrigt sammes ^ Korte Betænkninger over 

den islandske Handel/ Københ. 177:2. 
=*) Landkomm. dokum. lit. BB. 
') A. st. lit. FF nr. ± 

handelen, andre til indførelse af separathandel, og atter 
andre til indførelse af frihandel. Ganske vist syntes den 
almindelige stemning at foretrække separathandelen, men 
regeringen selv syntes snarest tilbøjelig til inden ret 
længe at indføre frihandel og havde i den hensigt særlig 
anbefalet landfogdens frihandelsplan til kommissionens 
oveiTejelse. 1 al fald fortjente sagen en grmidig under- 
søgelse. Kommissionens medlemmer rejste omkring i 
landet og forsøgte ved selvsyn og personlige undersøgel- 
ser at danne sig en mening om sagen. De var snart 
på det rene med, at landfogdens plan duede ikke, og 
fandt, at den hverken svarede til sit navn, ej heller at 
de deri gjorte overslag og toldberegninger kunde holde 
stik. For det første mente de, at man næppe kunde 
nære formodning om, at 10 duelige handelsmænd, som 
besad midler og kredit, vilde forlade deres fædreland og 
flytte til Island. For det andet syntes de, at toldbereg- 
ningen for udenlands gående vai-e stred imod al sund 
handelsmaksime, og for det tredje vilde priserne på alle 
nødvendighedsartikler stige ved toldens forhøjelse. For 
øvrigt kom de til det resultat, at for nærværende tid 
vilde frihandel hverken være tjenlig for landet eller kon- 
gen. De mente, at inden man gik over til frihandel, 
var det først og fremmest nødvendigt at tænke på at 
forbedre landets jordbrug. Når folkemængden og for- 
muen havde udvidet sig, da først burde en by eller flere 
byer grundlægges. For at forberede indbyggerne til at 
tage del i handelen anså de det for nødvendigt, at 
10—12 brave embedsmænds og formuende bønders søn- 
ner blev udvalgte og sendtes i tjeneste hos nogle af de 
bedste købmænd i Bergen, Molde, Kristjanssund og 

Trondhjem for som drenge i 7 år og karle i 5 år grun- 
dig at lære handelen^). 

Efter landkommissionens udtalelser kunde regerin- 
gen ikke godt beslutte sig til for nærværende tid at 
foretage nogen omordning af handelen, i al fald kunde 
der oven på de anskuelser, der kom til orde i Islæn- 
dernes skrivelser til kommissionen, ikke være tale om at 
indføre frihandel for det første. Det almindelige handels- 
kompagni beholdt endnu stedse handelen, men blev dag 
for dag mere forhadt, ikke mindst på grund af dets 
langvarige processer med indretningernes islandske inter- 
essenter. Denne modvilje kom til orde i adskillige pjecer, 
som ved denne tid udsendtes, og det var her ikke blot 
Islænderne, der trådte op imod kompagniet, men også 
Danskere, ja endog enkelte af kompagniets forhenværende 
betjente, hvorved der fremkom adskillige lidet smigrende 
udtalelser om kompagniets færd*^). I året 1771 udkom 
der i København en lille anonym pjece, hvori kompag- 
niet ordentlig læses teksten. Man gættede på, at forfat- 
teren måtte være én, der kendte nøje til kompagniet 
og den islandske handel, i al fald en Dansker. Der til- 
rådes her stærkt at ophæve monopolhandelen og indføre 
frihandel, men virkningen af pjecen svækkedes stærkt 
ved, at den udkom anonymt, og heller ikke kan man 
sige, at forfatterens argumenter var videre overbevisende^). 



^) Betænkninger og forslag fra de beskikkede kommissærer i 
Island. 

*) Således 1. eks. en pamflet af forhenværende købmand Ari Gu5- 
mundsson (Arv Gudmundsen) betitlet: ^Anmærkninger over 
Compagniets Handel på Island, skrevne af Islandophilus.** Kø- 
benh. 1772. 

3) Tillæg til Philodani første Hefte, eller Afhandling om Hande- 
len, (»g især den Islandske. Københ. 1771. Til slutning giver 

I året 1772 indsendte kompagniet 2 ansøgninger til 
regeringen og bad om 1. at få eftergivet den fra år 
1770 forfaldne forpagtningsafgift, 2. at befries for al 
afgift af handelen i de tilbageværende 11 år af forpagt- 
ningsterminen, og 3. at prisen på mel, brød, gryn og 
brændevin måtte forhøjes. Svaret lød benægtende. Rege- 
ringen mente ikke, at kompagniet ved sin færd havde 
gjort sig fortjent til nogen eftergivelser eller nådesbevis- 
ninger, og henviste i så henseende til sagen angående 
det bedærvede mel og processen i anledning af indret- 
ningerne. Kompagniets direktører undskyldte sig det 
bedste de kunde, og ytrede for øvrigt, at såfremt deres 
ansøgninger ikke kunde bevilges, så kompagniet sig nød- 
saget til at ansøge om fritagelse fra oktroyen. I en 
temmelig udførlig skrivelse af 30. jan. 1773 udtalte Jon 
Eiriksson, deputeret i Rentekammeret, sig om denne sag. 
Han fremførte her adskillige beskyldinger imod kompag- 
niet og frarådede absolut at tilstå det nogen som helst 
gunstbevisninger. „Og da nu kompagniet", slutter han 
sin skrivelse, „selv har søgt om at entlediges fra han- 
delen, hvis den ansøgte hjælp ikke kunde bevilges, så 
kunde efter mine tanker mulig blive bedst at tage dem 
på ordet, dog ikke for at etablere en oktroyeret handel 
i steden .... men for at give handelen på Island og 
Finmarken en bedre og for staten fordelagtigere forfat- 
ning og især et friere løb" ^). 



forfatteren følgende recept, der skulde råde bod på landets 
elendighed: ^Ep. Ahsit monopolium, detur oppositum, Dlge- 
ratur per tres annos & invitentur omnes subditi opulentiores, 
Norvegi inprimis, ut migrent in Islandiam cum tota familia, 
habitentqve ibidem ad finem vitæ usqve, privilegiis singulari- 
bus suffulti. D. S. Til alle og enhvers Efterretning.** 
^) Steph. nr. 55. 



Digitized by VjOOQIC 



601 t)en danske regering og den islandske monopolhandel. 67 

Direktørerne indså nu, at der ikke kunde være tale 
om, at deres ansøgninger blev bevilgede. De bad derfor 
om, at kompagniet måtte fritages for handelen. Dette 
var nu i og for sig en nådessag, da kompagniet i følge 
oktroyen var forpligtet til at blive ved handelen indtil 
1784, men man kan jo sige sig selv, at regeringen ikke 
vilde tvinge det til at fortsætte, da dette utvivlsomt vilde 
have haft sørgelige følger for Island. Kompagniets af- 
skedsbegæring blev derfor bevilget. Spørgsmålet blev nu, 
hvorledes handelen skulde ordnes. Regeringen havde 
stadig opmærksomheden henvendt på indførelsen af en 
friere handel, men inden denne kunde sættes i værk, 
var der adskillige forhold at ordne og forberedelser at 
gøre. På dette kritiske tidspunkt var det, at regeringen 
hgesom i 1759 trådte til og overtog handelen i kongens 
navn (1774) »). 

Ligesom forrige gang viste det sig også nu, at kon- 
gens handel ganske anderledes varetog Islændernes tarv, 
end kompagniet havde gjort. Regeringen og handels- 
direktionen bestræbte sig af al magt for at rette på de 
fejl, handelen hidtil havde lidt af, for så vidt det lod 
sig gøre, og søgte på mange måder at hjælpe indbyg- 
gerne på fode. En ny takst blev udgivet (1776), hvor 
varerne ansattes efter 10 års gennemsnitspriser, og der 
blev i forbindelse med handelen gjort adskillige nyttige 
foranstaltninger til landbrugets og fiskeriets fremme, uden 
tvivl med eventuel indførelse af frihandel for øje. Syssel- 
mændene fik tilhold om at opgive årlig til regeringen, 
hvor meget madvare og anden nødvendig vare der ud- 
krævedes til hvert distrikt, og det var således ikke rege- 

Lovs. f. Isl. 4. bd. s. 88 f. og 90 ff. 

ringens skyld, om en eller anden havn viste sig at 
mangle noget. Købmændene opholdt sig hele året på 
handelspladserne, og indbyggerne kunde således henvende 
sig til dem, om de trængte til noget om vinteren. I det 
hele taget skulde man synes, at Islænderne måtte være 
vel fornøjede med sagernes stilling. At de dog ikke helt 
ud har været tilfredse, og at der er blevet ført en del 
klager over købmændene, kan man blandt andet se af 
et cirkulære, Rentekammeret sendte til Island i året 
1783. Det indskærpes her købmændene i Island ej 
alene ikke at nægte indvånerne at efterse de tilfor- 
handlede varer, men også at holde dem fra at tage 
overvægt og overmål af de af indbyggerne leverede 
varer, hvorover, uagtet de mod sådant af regeringen 
tilforn føjede foranstaltninger, var blevet klaget^). 

Den interesse, spørgsmålet om indretningen af den 
islandske handel efterhånden havde vakt, gav sig ved 
denne tid udslag i nogle afhandlinger, jeg ikke kan und- 
lade at berøre. I året 1781 skrev Hans Bech, rådmand 
og administrerende direktør for den islandske og fin- 
markske handel, en temmelig udførlig afhandling „Om 
Handelen paa Island** 2). Han siger, at der for 
tiden findes en attrå til at udvide den islandske handel 
og gøre den så nyttig og fordelagtig som muligt for Is- 
land især og for kongens riger og lande i almindelighed. 
„Der ere de", siger han, „som ville påstå, og længe er 
det påstået, at fri handel for Island var den bedste. 
Handelens historie viser, hvorledes de fremmede i ældre 
tider have holdt hus i landet. At de skulle tage den 



J) Lovs. f. Isl. 4. bd. s. 705. 

^) Gammel kgl. Samling nr. 2864, 4° . 

fordel, som kunde flyde af denne handel, synes ikke at 
være tjenligt for statens økonomi, og når nogen var, for- 
mener jeg, at den upåtvivlelig burde tilfalde kongens 
egne undersåtter. En fri handel for og med alle danske 
undersåtter synes at være passeligere; men heraf vilde 
flyde, at den ene underbød den anden, når varerne kom 
på mange hænder. En fri handel vilde og uden al tvivl 
have de følger, at når nogle hårde år indtraf, blev landet 
ej besejlet, og indbyggerne vilde komme til at lide nød. 
Da først tror jeg, at en fri handel kan finde sted, når 
en og anden i landet har lagt sig så meget til bedste, 
at de ved hjælp af eget og understøttelse af fremmede 
selv kunne etablere handel . . . Hvis jeg vidste en anden 
måde til at befordre Islands vel uden at skade kongens 
andre undersåtters velfærd, angav jeg den visseligen; 
men i den forfatning, landet endnu er, ved jeg den ikke.** 
Afhandlingen er grundig og velskreven og vidner om 
forfatterens varme sympati for Island. I året 1782 ud- 
sendte Landhusholdningsselskabet følgende prisspørgsmål: 
„Hvilken er den bedste handelsindretning for Island?** 
Der indkom to besvarelser, der begge foreligge trykte. 
Den ene skyldtes konferentsråd Jon Eiriksson^). Han 
mener, at privat enehandel aldrig kan blive heldig for 
Island, blandt andet fordi den nødvendiggør så mange 
bånd og indskrænkninger, t. eks. taksten. „Jeg formoder**, 
fortsætter han, „at den tjenligste handelsindretning for 
de danske stater og Island indbyrdes vil blive frihandel. 
Dog tror jeg, at denne handel aldrig vil behøves at ud- 
strækkes videre end til de danske evropæiske stater, ti 

^) Forsøg til Forberedelse til at besvare Landhusholdnings-Sel- 
skabets Spørgsmål: „Hvilken er den bedste Handelsindretning 
for Island?-* Københ. 1783. 



Digitized by VjOOQIC 



70 J6n Jonsson. 604 

intet er billigere, end at dens fordele blive staten alene 
forbeholdne uden at deles med fremmede. Den ind- 
vending er bleven gjort, at alt for mange skibe vilde 
samles på de fordelagtigste havne, men de mindre for- 
delagtige derimod vilde mangle besejling. Frihandelen 
kræver derfor særlige understøttelser for at kunne gøre 
gavn på disse steder, og dette er oprettelsen af køb- 
steder. Men før end frihandelen kan sættes i værk, 
må man tænke på adskillige forberedelser, f. eks. nøjagtig 
kundskab om udhavnene og fortsættelse af den begyndte 
havneundersøgelse. Ligeledes at indføre håndværker på 
disse købstæder og ophjælpen af fiskeriet og nærings- 
vejene.** Den anden besvarelse skyldes ^orkell Fjeldsted, 
en af landkommissionens medlemmer^). Han siger 
blandt andet, at for at forberede en frihandel vil det 
navnlig være hensigtsmæssigt at ophjælpe fiskerierne ti 
fisken vil kunne blive landets betydeligste og fordelagtigste 
udførselsar tikel. Han mener end videre, at det er på- 
trængende nødvendigt at sørge for folkeformerelsen ved 
at lade danske kolonister nedsætte sig i landet, og des- 
uden råder han til at anskaffe engelske, skotske, hollandske, 
franske og tyske kolonister. Hovedkøbsteder burde op- 
rettes snarest muligt og den nærværende handelsindret- 
ning vedblive, indtil alt dette var i orden, så vilde fri- 
handelen komme ligesom af sig selv. 

De anskuelser, der kom til orde i disse afhandlinger, 
synes at være bleven delte af regeringen. Jon Eiriksson, 
der selv var medlem af regeringen, har vel ikke undladt, 
for så vidt det gjordes fornødent, at påvirke sine kolle- 
gaer i den retning. Men han var en forsigtig mand, der 



„Om ny Handelsindretning udi Island." Københ. 1784. 

ikke vilde foretage et så vigtigt skridt uden grundige for- 
])eredelser, og uden at dets heldige fremgang på forhånd 
var sikret. For øvrigt var det regeringens agt snart at 
skride til værket, idet den nu var bleven fuldt og fast 
overtydet om, at monopolsystemet var skadeligt. Flere 
af den daværende regerings medlemmer nærede frisindede 
anskuelser i den som flere andre retninger. A. P. Bern- 
storff, som i adskillige år havde stået i spidsen for den 
udenrigske styrelse, var således en afgjort fjende af alle 
monopoler. 

Det var nærmest de stærke vulkanudbrud i Island 
i året 1783, der endelig gav stødet til handelens frigivelse. 
Regeringen besluttede ved en resolution af 2. febr. 1785 
at nedsætte en kommission til at undersøge forholdene 
og træffe foranstaltninger til næringsvejenes forbedring 
og handelens frigivelse^). Kommissionen bestod af 
greverne Schimmelmann og Reventlow , konferentsråd 
Jon Eiriksson, etatsråderne Schou og Wilh. Aug. Hansen 
og justitsråderne Wormskiold, Hammeleff, Martini, Pon- 
toppidan og Frisch. Til kommisionens sekretær ud- 
nævntes baron Chr. U. D. Eggers. Flere af disse navne 
er kendte fra samtidige frisindede reformer i Danmark. 

Denne kommission nød nu godt af det omfangsrige 
materiale, landkommissionen i sin tid havde samlet, og 
tog energisk fat på at undersøge handelsspørgsmålet. 
Alle medlemmerne var enige om, at det ikke kunde lade 
sig gøre at holde handelen længer gående for kongens 
regning, da den stadig gav betydeligt underskud, som 
endog forøgedes år for år, og om at indskrænke ud- 
gifterne kunde der ikke godt være tale. Som bevis herfor 

^) Kommissionen ang. Islands almindelige væsen 'V2 1785 (Lovs. 
f. Isl. 5bd. s. 118ff. og 124 fl-.). 

giver kommissionen følgende oversigt over indtægt og 
udgift i tidsrummet 1774— 1784 »): 



Udgift 


t. 


Indtægt. 


1 
1 

t 

a) Kargasoner . ... 

b) Fragter 

c) Assurancer .... 

d) Omkostn. i Kbhn. 

e) Omkost, i Island 


Rdlr. 

1326600 

752905 

89595 

298167 

435101 


Sk. 

65 
88 
37 
15 

81 


a) De isl. retour- 
varers beløb . . 

b) Behldn. i Kbhn. 

c) Beholdn. i Isl. 

d) Restancer i Isl. 

e) Huse og invent. 
i Isl 


Rdlr. 

2519031 

113600 

197100 

32418 

62488 
2924637 


Sk. 
46 

n 
n 

50 


Summa . . . '2902370 


94 


Summa . . . 


96 


i; 




Overskud . . . 


22267 


10 



Denne oversigt viser os ved nærmere eftersyn, hvor 
stort tab kongen i grunden led ved handelen. 22000 
rdlr. overskud i 11 år er ikke meget, når man ser hen 
til alt det besvær og al den møje, regeringen havde af 
handelen, og desuden er her ikke beregnet nogen rente 
af den kapital på IV2 million, som stod i handelen. Når 
man tager det med i betragtning, bliver underskudet 
meget betydeligt. Endvidere anslår oversigten restan- 
cerne i Island til 32418 rdlr., men i virkeligheden var 
de omtrent dobbelt så store, nemlig 61587 rdlr. 2), og 
meget ringe udsigt til at få blot halvdelen af dem ind- 
dreven. At kongen led større tab end de forrige handels- 



') Komm. ang. Isl. alm. væsen. Ekspeditionsprotokollen s. 274 
(Rigsarkivet). 

2) Kommissionens ekspeditionsprotokol s. 428—29. I oversigten 
anføres blot de restancer, der stammer fra terminen 1774—84, 
og ikke de restancer, som kongen overtog ved handelens til- 
trædelse. 

kompagnier, dertil var der mange forskellige grunde. 
Driftsomkostningerne forøgedes ved, at købmændene op- 
holdt sig i landet hele året rundt, men hovedgrunden 
til underballancen var dog, foruden de slette år i Is- 
land, vistnok nærmest den, at der førtes meget større 
kvanta af nødvendige varer til landet end før og meget 
mindre kram vare, tobak og brændevin, som kompag- 
nierne netop tjente mest ved. I fald kongen skulde 
kunne fortsætte handelen, måtte der gøres betydelige 
besparelser og indskrænkninger i udgifterne, og dette 
mente kommissionen ikke at kunne lade sig gøre for 
nærværende tid. Derimod mente den nok, at købmæn- 
dene under en fri handel meget lettere vilde kunne ind- 
skrænke deres udgifter. Af denne og mange andre 
grunde stemte kommissionens medlemmer alle som en 
for indførelse af frihandel. Der rådede dog nogen 
meningsforskel med hensyn til, hvor vid en betydning 
man skulde give navnet frihandel, om man blot skulde 
lade det strække sig til den danske konges undersåtter 
eller måske til alle evropæiske nationer. For det første- 
kæmpede konferentsråd Jon Eirfksson, og de fleste af 
kommissionens medlemmer fulgte ham vistnok heri, for 
det sidste derimod kommissionens sekretær, bai'on Eggers. 
Til sidst sejrede dog den førstes mening, og resultatet 
af kommisssionens arbejder blev plakaten angående den 
kongelige monopolhandels ophævelse af 18. aug. 1786 
og forordning angående den islandske handel og skibs- 
fart af 13. juni 1787, hvorved der endelig gjordes 
ende på alle de højrøstede klager og heftige kampe, 
som monopolhandelen lige fra sin begyndelse i 1602 
havde rejst ^). 
') Lovs. f. Isl. 5. bd. s. 317 ff. og 417 ff. 

Så ofte spørgsmålet om den islandske monopol- 
handel er bleven bragt på bane i dette århundredes is- 
landske litteratur, er det for at fremhæve dens over- 
ordentlig skadelige indflydelse på landets tilstand og for 
at udtale harmfulde fordømmelsesord over en regering, 
der i næsten samfulde 200 år kunde lade sine bestræ- 
belser gå ud på at opretholde et så fordærveligt system. 
Og i alle udtalelser om dette spørgsmål kan man lige- 
som skimte en understrøm af slet dulgt uvilje over for 
den danske regering, som man mente holdt monopol- 
handelen gående, til trods for at den måtte være på 
det rene med, at den bidrog mere end noget andet til 
at ødelægge landet og nedsænke indbyggerne i fattigdom 
og elendighed, blot for at skaffe Danmark en blodig for- 
del. Jeg har i det foregående søgt at imødegå denne 
anskuelse og har bestræbt mig for, så vidt det lod sig 
gøre i en kort afhandling, at støtte min mening ved an- 
førelse af historiske kendsgærninger. 

Lad os så blot til slutning kaste et blik på resul- 
tatet af disse undersøgelser. Alle vegne rundt omkring 
i Evropa ser vi monopolsystemet udvikle sig, og på 
mange steder i langt højere grad end i Danmark. Det 
udgjorde på de tider en del af alle regeringers gængse 
statsøkonomiske trosbekendelser, der kun ganske lang- 
somt veg pladsen for en anden opfattelse. Rundt om- 
kring i alle Evropas lande finder vi til langt hen i det 
18. århundrede repræsentanter for dette system, og Dan- 
mark var ingenlunde det sidste i rækken til at løsrive 
sig fra det. Den første, der med kraft banede vejen for 
en friere opfattelse, var Ludvig XVLs minister Turgot, 
men hans ideer var endnu så lidt populære, at han 
måtte vige pladsen for andrej, i denne retning mindre 

frisindede mænd (1776). I 1769 mistede det fransk- 
ostindiske kompagni sit monopol, i 1787 frigaves hande- 
len med Port Louis (Mauritius). Det hollandsk-ostindiske 
kompagni ophævedes først i 1798, og England opgav ikke 
sit beskyttelsesystem før noget hen i dette århundrede 
(1833), da handelen på Ostindien fuldstændig frigaves. 
Selv Frederik II. af Preussen og Josef II. af Østrig holdt 
endnu deres beskyttende hånd over merkantilismen. 

Hvad den islandske monopolhandel angår, ser vi af 
det foregående, at regeringen altid har bestræbt sig for 
at gøre den så gunstig som muligt for Islænderne, og at 
den efter midten af århundredet flere gange viste til- 
bøjelighed til at indføre en friere handel, men afholdtes 
stadig derfra, dels af de forskellige vanskeligheder, der 
frembød sig med hensyn til en anden ordning, dels af 
Islændernfs egne udtalelser. Et slående bevis herfor er 
landkommissionen af 1770, hvor spørgsmålet ligefrem 
kan siges at være blevet sat under offentlig afstemning 
på Island. Med hvad resultat, kender vi. Den tids be- 
tydeligste Islænder, konferentsråd Jon Eiriksson, lige 
fremragende som repræsentant for Island ved sin be- 
gavelse som ved sin varme fædrelandskærlighed og åbne 
blik for gavnlige reformer, rådede stedse til den største 
forsigtighed i denne sag, og muligvis var den islandske 
handel i 1787 bleven endnu mere befriet for alle bånd, 
end tilfældet var, ifald han ikke havde lagt sin indfly- 
delse i vægtskålen til at forhindre det. 

Der er vel ingen, som vil fordre af en klog og be- 
sindig regering, at den straks, uden omtanke og under- 
søgelse, skal løbe efter ethvert nyt politisk eller økono- 
misk princip, der udklækkes af enkelte mere eller 
mindre betydelige hjærner, og at den skal benytte 

undersåtterne som en slags prøveklud for disse ny 
principers anvendelighed. Heller ikke har man ret til 
at kræve — og det viser sig også, at det kun sjældent 
er tilfældet — , at en regering skal være banebryder 
for ny politiske eller statsøkonomiske tanker. Den 
naturligste tingenes gang er denne, at de ny tanker og 
ideer først opstår hos enkelte overlegne og banebry- 
dende ånder og understøttes af vægtige og indlysende 
beviser, og at de derpå og lidt efter lidt må optages i 
folkebevidstheden som uigendrivelige sandheder, inden 
de gribes af regeringen og føres ud i livet for at an- 
vendes i det store, i politiken og statshusholdningen, 
som ledende principer. En regering, der ved ny og 
uprøvede projekter og foretagender foregreb tidens ud- 
vikling og begivenhedernes regelmæssige gang, vilde, set 
fra et ædrueligt synspunkt, blot være at dadle og ikke 
at prise. 

Det er især en omstændighed, som særlig har bi- 
draget til den gængse urigtige opfattetse af den islandske 
monopolhandel, nemlig den, at man med vold og 
magt har trukket dette spørgsmål ind i den politiske 
strid og har villet lave et politisk nummer ud af det. 
Det er imidlertid intet mindre end et politisk spørgs- 
mål. Det drejer sig her blot om et økonomisk princip 
og intet videre, og opretholdelsen af den islandske 
monopolhandel har aldrig udgjort en bevidst faktor i 
den danske regerings politik. At det er bleven trukket 
med ind på de islandske politiske kampes arena, er et 
agitatorisk kneb, som har vist sig ganske brugbart, men 
som på samme tid fuldstændig har fordrejet den rig- 
tige historiske opfattelse af sagen. 

